La primera collita literària del 2010 - VilaWeb\nDilluns 04.01.2010 00:01\nLa primera collita literària del 2010\nUs oferim l'avançament dels llibres que senyalen l'entrada de l'any\nArriben novel·les noves de Jordi Puntí, Joan Daniel Bezsonoff, Joan-Lluís Lluís, Julià de Jòdar, Toni Sala, Sebastià Alzamora; petits relats de Manuel Baixauli; relats de Monika Zgustová i Teresa Solana; i l'obra poètica inèdita de Màrius Sampere. Les editorials tiren per llibres d'anàlisi sobre la crisi econòmica (Sanuy, Majó, Ferri). En fi, l'entrada d'any també té gènere testimonial, amb les memòries del dramaturg Josep M. Benet i Jornet, l'any que en fa setanta. Coneixerem més cares de la Camorra amb Roberto Saviano, i entre les traduccions de ficció es publiquen l'últim Philip Roth, una nova Némirovsky, Burroughs i Kerouac, Charles Baxter, Murakami i Tabucchi.\nManuel Baixauli, l'autor revelació de 'L'home manuscrit' (Premi Mallorca, 2007), torna, tres anys després, a demostrar els seus dots narratius amb el recull de petits relats 'Espirals' (Proa), un experiment entorn de les dèries i les obsessions d’un home d’avui, recreades amb una imaginació desbordant. Jordi Puntí publica 'Maletes perdudes' (Empúries), una novel·la anunciada, de la qual ha llegit fragments en reunions amb lectors, a l'estil de les cases de literatura europees. També trobarem a les llibreries 'Un país a la butxaca' (Empúries) de Joan Daniel Bezsonoff, en què explora la catalana, després d'haver explorat la seva identitat russa i francesa. També de Catalunya Nord arriba 'Xocolata desfeta. Exercicis d'espill' (la Magrana) de Joan-Lluís Lluís, basat en el llibre 'Exercices de style' de Raymond Queneau.\nPer una altra banda, Toni Sala torna a la novel·la amb 'Marina', una història d'infidelitats dins el paisatge de la Costa Brava. A Proa, Lluís Muntada publica 'L'elegància del número zero', una novel·la que retrata la infància, l'adolescència i la joventut d'una generació amb una identitat desdibuixada. Flàvia Company proposa 'L'illa de l'última veritat' i Sebastià Alzamora la novel·la 'Miracle a Llucmajor', sobre un home que tenia el desig de volar. Melcior Comes ha escrit 'Viatge al centre de la terra' (Columna), en què la porta d'entrada d'aquest viatge extrem és la Sagrada Família. Edicions 62 continua jugant fort per Teresa Solana, l'autora de 'Drecera al paradís', que ara ofereix 'Set contes de sang i fetge i una història d'amor'. També es mou en el gènere negre la nova novel·la de l'andorrà Albert Salvadó, 'Una vida en joc' (Columna), amb el subtítol: 'El misteri del casino de la Rabassada'. També arriba via Columna la nova novel·la de Margarida Aritzeta, 'La maleta sarda', sobre llibres antics, singulars i valuosos.\nI Club Editor torna a publicar 'La mort i la primavera' de Mercè Rodoreda, dins la col·lecció per a joves, amb un epíleg d'Arnau Pons.\nLa Magrana presenta el debut narratiu del polític Antoni Vives, amb una novel·la ambientada en la guerra del 1936-39 i de títol suggestiu: 'El somni de Farringdon Road'. Un altre debut és el del jove Marc Cerdó, 'Males companyies', a la col·lecció el Club dels Novel·listes de Club Editor. I després de 'Betum' el 2007, debut narratiu d'Enric Virgili, ara se'n publica Brunilda' (Empúries). Llavors Virgili va coincidir a les llibreries, amb bones critiques, amb un altre autor, Lluís Oliván, autor de 'Un pare possible'. Ara Oliván torna a publicar a Columna, 'Has marxat sense avisar'. I Maria de la Pau Janer reapareix amb 'Cartes que sempre he esperat' (Columna), sobre una noia carregada de problemes que cria sola la seva filla petita. Mentre Assumpció Cantalozella novel·la 'L'amor secret del rei en Jaume' (Proa), Francesc Miralles aprofundeix en un amor ben diferent, 'Amor en minúscula' (Amsterdam), i Anna Tortajada publica 'La filla de l'hostalera' (Alisis), entre el relat mític i la novel·la històrica.\nA final de gener arribarà l'última novel·la de Julià de Jòdar, 'La pastoral catalana', guanyadora del Premi Carlemany 2009. A mitjan febrer, el Premi Sant Jordi 2009, 'Se sabrà tot' de Xavier Bosch, el Mercè Rodoreda de Relats, 'Contes de la lluna absent' de Monika Zgustová, i el Carles Riba de Poesia, 'La mort i la paraula' de Carles Camps Mundó. Tots aquests títols amb premi, publicats per Proa. També es podrà llegir el Premi Documenta, enguany titulat 'La felicitat dels dies tristos' (Empúries) de Pere Antoni Pons; el Premi Just M. Casero 2009, 'Olor de violetes' (Ara llibres) de Josep Campmajó, i el Premi el Lector de l'Odissea, 'El noi de Sarajevo' (Proa) de Jordi Cussà.\nNo-ficció: crisi, màfies i epidèmies\nEls editors llancen llibres d'anàlisi de la crisi econòmica d'aquesta primera dècada del segle XXI: el periodista Llibert Ferri, especialitzat en l'Europa de l'Est, publica 'Manhattan líquid' (Empúries), en què explica el perquè del col·lapse del mercat financer mundial a partir de la caiguda de Lehman Brothers, en una crònica intimista que parla del món i de si mateix. La Magrana proposa dos títols de pes en aquesta direcció: el primer, de Francesc Sanuy, 'Els plats trencats. Banquers, polítics i ciutadans: culpables i víctimes de la crisi econòmica'; i el segon, de Joan Majó, 'Després de tocar fons. Viure i treballar després de la crisi'. Alhora, Edicions 62 recupera 'El pensament econòmic a Catalunya (1760-1840)' d'Ernest Lluch.\nArriba una nova remesa sobre la Camorra de Roberto Saviano, l'autor de 'Gomorra', en aquesta ocasió: 'La bellesa i l'infern' (Empúries). I els interessats en la màfia russa podran llegir les memòries de Nikolai Lilin, 'Una educació siberiana' (Proa).\nUna altra qüestió d'actualitat, la de les pandèmies, l'aborda l'investigador científic Salvador Macip, 'Les grans epidèmies modernes. La lluita de l'home contra l'enemic invisible' (la Campana), un llibre de divulgació científica rigorós i amè escrit per aquest científic establert a la Universitat de Leicester (Anglaterra), després de passar deu anys al Mount Sinai de Nova York. I Edicions 62 ofereix 'La nostra opció' d'Al Gore, una guia per a entendre i resoldre la crisi climàtica actual.\nL'educació també preocupa. Així ho creuen els editors d'Ara Llibres que han estrenat la col·lecció 'Sèrie E' per atendre d'una manera pràctica les necessitats pedagògiques actuals. Dirigida per Joan Portell, s'estrena amb els títols: 'Com escollir escola?' d'Anna Nolla Montserrat i Montserrat Segarra, i 'Vull un mòbil. Com educar els nostres fills en les noves tecnologies', de Lourdes Fèrriz. En la mateixa línia, Pòrtic presenta 'Qui mana aquí' de Victòria Cardona, que examina la crisi d'autoritat davant fills o alumnes i de com compaginar llibertat i autoritat.\nI també: un nou volum d'articles de Quim Monzó, 'Esplendor i glòria de la Internacional Papanates' (Quaderns Crema); 'Catalunya serà impura o no serà' (Pòrtic) de Lluís Cabera; 'Una burgesia sense ànima' (Empúries) de Francesc Vilanova; 'Les lliçons de la història' (la Magrana) de Ramon d'Abadal; 'El preu de la traïció. La FAI, Tarradellas i la matança de 172 maristes' (Pòrtic) de Miquel Mir; 'Llums i ombres de l'urbanisme de Barcelona' de Jordi Borja (Empúries); 'Els barris de Barcelona i els seus carrers' (Edicions 62) de Jordi Cantavella; 'Tinc més dubtes. El petit llibre del català correcte, 2' (la Magrana) de Rudolf Ortega; 'La meva anorèxia' (Pòrtic) de Maria Cuesta.\nI de cuina, un nou llibre d'Isma Prados, 'D'on venim. On som. Com menjarem?' (la Magrana), en què respon a tot de preguntes sobre la complexitat de la indústria i la ciència alimentàries.\nJosep Maria Benet i Jornet publica les seves memòries coincidint amb els seus setanta anys: 'Material d'enderroc', am retalls retalls de moments que ha compartit amb persones diverses. I arran de l'entrada a la cinquantena Rafel Vallbona escriu 'Ara que tinc cinquanta anys', des de la ironia, la nostàlgia i l'humor. Tots dos publicats per Edicions 62. Manel Guitart presenta 'L'última carícia, Terenci' (Proa), retrat de l'escriptor Terenci Moix, fruit dels records d'una accidentada reunió a Londres. I Quaderns Crema recupera 'El meu don Joan Maragall' del polifacètic, inclassificable i oblidat Josep Pijoan.\nLa Magrana fa cara i creu: per l'una banda amb 'Descobrint Montilla. El somni català del president de la Generalitat' de Gabriel Pernau; per l'altra amb 'La màscara del rei Artur', en què Pilar Rahola segueix el cap de CiU, Artur Mas, per fer-ne un retrat.\nI sobre els clàssics de la Bernat Metge per a llibreries, aquest primer quadrimestre Edicions 62 publicarà 'Vides de Cal·lígula, Claudi i Neró' de Suetoni.\nQuaderns Crema publica, aquest mes de gener, 'A través de l'espill' de Lewis Carroll en traducció d'Amadeu de Viana. Al febrer publicarà un nou títol de l'autor de 'Les benèvoles', Jonathan Littell, 'Txetxènia, any III'. I al març, 'Tres dones fortes' de Marie NDiaye. La Magrana es llueix amb la traducció de l'últim Philip Roth, 'La humiliació', feta per Xavier Pàmies. El protagonista de la nova novel·la de Roth és un dels actors més respectats dels Estats Units, que ha arribat a la seixantena i ha perdut la màgia, el talent, la seguretat en si mateix. Anna Casassas signa la traducció d'una altra obra d'Irène Némirovsky, 'Vi de solitud', de caràcter autobiogràfic, traça el destí d'una família russa refugiada a París. La Magrana també ofereix 'El lladre d'ànimes' de Charles Baxter, i la llegendària col·laboració inèdita entre William S. Burroughs i Jack Kerouac, 'I els hipopòtams es van escaldar vius', una dura novel·la negra escrita a partir d’un assassinat real comès els primers temps de la generació beat. A l'altre extrem, hi trobem 'Perdona, però vull casar-me amb tu' (Columna), la segona part de 'Perdona, si et dic amor' de Federico Moccia.\nDel llegendari periodista Ryaszard Kapuscinski, del qual Empúries va traduint l'obra de mica en mica, ara n'arriba un nou recull de reportatges, 'Crist amb la carrabina al coll'. També podrem llegir el nou Murakami, 'De què parlo quan parlo de córrer' (Empúries), un relat íntim i autobiogràfic sobre la descoberta de la vocació literària i la incompatibilitat amb la vida noctàmbula i de com l'ajuda l'entrenament per a córrer maratons. I de la mateixa editorial, una nova novel·la d'Amélie Nothomb, 'A les meves ordres'.\nI també: 'Maleeixo el riu del temps' (Club Editor) del noruec Per Petterson; 'En Bartfuss, l’Immortal' (Club Editor) d'Aharon Appelfeld; 'Records d'una altra vida' (Edicions 62) de Mary Higgins Clark; 'Tota una vida' i 'Escriure en la foscor' (Edicions 62) de David Grossman; 'Qüestió de fe' (Edicions 62) un nou cas del comissari Brunetti de Dona Leon; 'El temps no envelleix' (Edicions 62) d'Antonio Tabucchi. Ja a l'abril, arribarà 'La pista de sorra' (Edicions 62), un nou Camilleri de la sèrie Montalbano; 'Temps d'estiu' (Edicions 62) de J. M. Coetzee; 'Sang vessada' (Columna) d'Asa Larsson; 'La princesa de gel' (Amsterdam) de Camilla Läckberg.\n'La ciutat submergida. Obra poètica inèdita (1970-2008)' (Edicions del Salobre) comprèn dotze llibres del poeta Màrius Sampere. El volum, de cinc-centes pàgines, inclou un pròleg de Carles Duarte. La presidenta del PEN, Dolors Oller, proposa l'assaig 'Accions i intencions' (Empúries), un llibre de poètica i sobre poètica, que combina reflexió amb exercicis de lectura de textos majoritàriament de poetes catalans del segle XX. I la poetessa Dolors Miquel proposa 'Cap home és visible' (Edicions 62), una àmplia antologia de la poesia catalana medieval, que ha portat a la llengua d'avui. També 62 publica 'Entre bellesa i dolor', que recull sis reculls de Lluís Solà; i recupera els telepoemes de J. V. Foix amb 'No pesquis mai amb els ormeigs d'un altre'.


Torna la calma i la primavera ➤➤ previsió pel 13 de febrer a Catalunya\nTorna la calma i la primavera: previsió pel 13 de febrer a Catalunya\nEls núvols aniran clarament a menys i el sol s’anirà imposant en general. Les temperatures pugen arreu amb ambient poc hivernal al migdia\nper Xavi Segura dimecres, 12 de febrer 2020 - 18:00h\n- Torna el temps tranquil\n- L’hivern s’allunya a poc a poc\nEl temps es torna a calmar aquest dijous, 13 de febrer, després de l’ambient hivernal de dimecres, dia en què hem tingut molts núvols i plugims i ruixats febles dispersos a diverses comarques amb temperatures clarament més baixes. Després de tot plegat, el sol s’anirà imposant i els termòmetres remuntaran clarament al migdia amb valors gairebé primaverals, si bé de nit farà més fred i a primera hora ens haurem d’abrigar una mica més tan sols.\nPel que fa a l’estat del cel, els intervals de núvols aniran a menys, tot i que al matí encara n’hi haurà alguns, sobretot a zones de muntanya, meitat sud i Ponent, així com algunes boires. El sol s’anirà imposant per tot arreu i la jornada serà molt tranquil·la, inclús plàcida a partir del migdia a gran part de Catalunya.\nNo obstant, a la tarda els núvols baixos tornaran a augmentar al nord-est del territori sense més conseqüències. Tan sols es mantindrà la nuvolositat més compacta a la cara nord del Pirineu, on s’escaparan alguns ruixats febles. A la resta no s’hi espera pluja.\nSi ens fixem en les temperatures, aniran clarament cap amunt després de la baixada del dimecres, amb un retorn de l’ambient més aviat primaveral que no pas de febrer. Aquest ascens es notarà especialment al litoral i prelitoral, on les màximes es mouran entre els 17º i 22º. A la resta se situaran de 14º a 19º, més baixes al Pirineu.\nPel que fa a les mínimes, seran semblants o baixaran en general amb fred moderat a primera hora. Les glaçades febles poden reaparèixer en alguns punts de l’interior. Molts valors nocturns entre els 6º i 11º al litoral, de 4 a 9 al prelitoral, comarques de Girona i gran part de l’interior, de 0º a 5º a la depressió Central i Prepirineu i glaçades al Pirineu per sota dels 0º.\nL’hivern s’allunya a poc a poc\nDe cara als següents dies, el temps s’espera molt tranquil amb força sol i temperatures que es mantindran similars amb ambient pre-primaveral, si bé divendres hi haurà més núvols baixos a la costa que faran baixar els termòmetres. La setmana vinent poden haver-hi canvis, però res fa pensar en fredorades ni temporals a llarg termini. Sembla que l’hivern va marxant a poc a poc.\nClara millora del temps a la capital catalana amb sol que s’anirà imposant aquest dijous sense pluja. Temperatures que remunten de forma contundent al migdia amb màximes properes als 20º.\nEl temps també millora a la ciutat de Tarragona on, si bé al matí hi haurà més núvols, el sol acabarà sent el protagonista amb temperatures que també remunten al migdia i es rondaran els 20º.\nTambé millora la situació meteorològica a Girona aquest dijous amb força sol durant la primera meitat del dia i augment dels intervals de núvols a la tarda sense precipitacions. Temperatures cap amunt.\nEl dijous començarà amb molts núvols a Lleida però el sol s’acabarà imposant. No s’espera pluja i les temperatures es mantindran semblants o pujaran tan sols una mica, arribant a fregar els 20º al migdia.\nJornada molt tranquil·la també a la co-capital del Vallès Occidental, on els núvols deixaran pas al sol sense precipitacions i les temperatures pujaran clarament al migdia amb força bonança per l’època.\nFinalment, a l’altra co-capital vallesana tindrem un temps molt calmat amb sol que s’anirà imposant al llarg de la jornada i temperatures que també pujaran, si bé a primera hora farà una mica més de fred.\nTambé et pot interessar: Sorpresa a l'espai: arriben uns inquietants senyals galàctics\nArriben a la Terra uns misteriosos senyals de ràdio des d'una altra galàxia\nPrevisió: Retorn sobtat però breu de l'hivern aquest dimecres


Àudios de la secció Quatre gats - El suplement\nRecuperem fragments de les millors entrevistes emeses a l'espai "Quatre gats".\nJaume Cabré: "A Europa, ningú no s'estranya que escriguis en català"\nEns desplacem fins a Matadepera per entrar a casa d'un dels escriptors catalans amb més projecció internacional: Jaume Cabré.\nJúlia Otero: "Qualsevol persona ha d'estar disposada a canviar de parer"\nPassegem per la Rambla de Barcelona amb la periodista Júlia Otero, que parla sobre la necessitat d'ampliar els nostres punts de vista i escoltar-ne d'altres de diferents.\nPepe Mujica: "Tenir presos polítics no dona resultat"\nRicard Ustrell viatja fins a l'Uruguai per entrevistar l'expresident del país, Pepe Mujica, un home que veu la vida amb la perspectiva dels anys. Sobre el seu passat a la lluita armada, considera que en aquell moment els semblava la via més efectiva per canviar el món. Sobre Catalunya, diu que tenir presos polítics no serveix de res.\nManuel Valls: "Em va agradar el discurs del rei després de l'1-O"\nPassegem per París amb un home que va encapçalar el govern francès durant dos anys. Ara, després de sortir per la porta del darrere i d'haver intentat sumar-se al projecte d'Emmanuel Macron, sona com a possible candidat de Ciutadans a l'alcaldia de Barcelona.\nAlex Salmond: "El Regne Unit no ens va regalar el referèndum, el vam batallar durant 60 anys"\nVolem fins a Londres per conèixer un home que va liderar el govern escocès durant set anys; és un dels màxims impulsors del referèndum d'independència d'Escòcia del 2014, en què va guanyar el "no"\nRoger Torrent: "Que [el PSOE] demostri que també té força per resoldre la situació de Catalunya"\nRicard Ustrell passeja per Sarrià de Ter amb el president del Parlament, Roger Torrent, que reacciona davant la moció de censura que ha fet caure el govern de Mariano Rajoy. Torrent espera que es demostri que es poden obrir vies de diàleg entre el nou govern d'Espanya i el nou govern de Catalunya.\nGerard Quintana: "Qui confon això de Catalunya amb pur nacionalisme s'està equivocant"\nRicard Ustrell recorre els carrers del centre de Girona amb Gerard Quintana i passegen pel passat de música, drogues i rock and roll. Quintana reconeix que abans no era independentista: "Qui ens havia de dir que estaríem defensant el que estem defensant. Aquesta revolució no seria nacionalista si no hi hagués un nacionalisme dominant que utilitza els seus drets de conquesta."\nMontserrat Tura: "M'agradaria tornar a veure un PSC que defensi aquell catalanisme transformador"\nRicard Ustrell passeja per Mollet amb l'exsocialista Montserrat Tura, recreant els escenaris que apareixen al seu llibre "Revolució pagesa". Tura es declara socialista, i assegura que li encantaria "tornar a veure un PSC que defensi aquell catalanisme transformador, ferm, capaç de plantar cara a les institucions de l'Estat."\nRegàs: "Em dol molt el paper ridícul que Catalunya està fent davant del món"\nL'escriptora, editora i traductora Rosa Regàs convida Ricard Ustrell a dinar a la casa que té a Llofriu. Entre plat i plat ens parla de la seva dura infància com a filla de republicans, de la seva etapa més gloriosa de la Gauche Divine, i fa una crítica duríssima a com s'està fent el procés d'independència de Catalunya.\nEnric González: "Per entendre Espanya n'hi ha prou amb estudiar durant sis mesos el sector elèctric"\nRicard Ustrell passeja per la capital francesa amb el mític corresponsal d'"El País" Enric González. S'aturen a fer un cafè molt a prop de la Universitat de la Sorbona, on parlen profundament de l'ofici del periodisme, de política i de l'estat espanyol. González és actulament el corresponsal d'"El Mundo" a París i col·labora amb diversos mitjans.\nClara Segura: "Per més moderns que siguem, hi ha una part de pes que portem les dones"\nRicard Ustrell passeja amb Clara Segura per Sant Feliu de Llobregat, on ella resideix. Descobrim on va començar a fer teatre i quins somnis ha pogut complir. I parlem de feminisme, d'amor, de maternitat, del masclisme al teatre i d'on li ve aquesta vena més gamberra.\nEspecial violència de gènere: les víctimes expliquen els maltractaments\nDues víctimes de violència de gènere ens han explicat els seus casos a "El suplement". La Montserrat Reyes va patir maltractaments durant anys per part de la seva parella, i l'Aurora Marín, maltractaments i agressions sexuals per part d'un familiar pròxim quan ella tot just era una nena.\nEl català sense paraigua\nRicard Ustrell viatja fins la franja d'Aragó i la Catalunya Nord per comprovar l'estat de salut del català, quan no té el paraigua de la immersió lingüística. Parlem amb professors de català, directores d'institut i escriptors locals, com el Josep Anton Chauvell o el Josep-Lluís Lluís.\nLes entranyables germanes de l'Hispània\nRicard Ustrell es desplaça fins Arenys de Mar per conversar amb la Paquita i la Lolita Rexach, les germanes que des de fa molts anys capitanegen el famosíssim restaurant Hispania. I tasten el seu plat estrella, els pèsols. Carme Ruscalleda i Joaquim Maria Puyal s'han volgut sumar als elogis a aquestes dues entranyables germanes.


El CAP de Cardona redueix el nombre de visites per tramitar informes de salut gràcies a un pla de col·laboració amb els serveis socials municipals | InfoICS\n← Més de 200 odontòlegs i metges estomatòlegs participen en l’oferta formativa de l’ICS\nEl Departament de Salut amplia de 14 a 27 les operacions amb temps màxim d’espera garantit →\nEl CAP de Cardona redueix el nombre de visites per tramitar informes de salut gràcies a un pla de col·laboració amb els serveis socials municipals\nL’Equip d’Atenció Primària Cardona de la Gerència Territorial Catalunya Central de l’ICS ha presentat els resultats que avalen una reducció del nombre de visites al CAP per demanar informes de salut necessaris per tramitar prestacions, gràcies a un programa de col·laboració amb els serveis socials municipals. Les visites mèdiques per realitzar informes de salut per a aquelles demandes de prestacions i recursos en què es necessiten aquests documents actualitzats ocupaven un temps a les consultes que podia restar-ne a l’atenció directa als pacients. Per això, el CAP Cardona i els Serveis Socials de l’Ajuntament de Cardona van iniciar una línia de col·laboració que permet simplificar aquest procediment administratiu, cosa que aconsegueix agilitar més els tràmits.\nEls objectius eren reduir les visites mèdiques presencials de tipus administratiu i estalviar desplaçaments als pacients. Uns objectius que s’han aconseguit, segons reflecteixen les dades de gener a setembre de 2014: s’han gestionat un total de 82 informes (19 de teleassistència, 23 de grau de discapacitat, 30 de dependència i 10 de sociosanitaris) i s’han estalviat 82 visites mèdiques presencials i 162 visites administratives al CAP, i 72 visites a Serveis Socials.\nCom funciona aquest sistema de col·laboració?\nLa treballadora social del CAP rep la demanda de l’informe de salut des dels serveis socials del municipi, previ consentiment del pacient i/o familiar, i procedeix a la revisió de la història del pacient. Si es disposa d’informes mèdics actualitzats (de menys de 6 mesos) s’utilitzen, si no, es programa una visita virtual a l’agenda del metge o la metgessa de capçalera. En aquells casos en què és necessària una visita presencial, es programa la visita al CAP o al domicili del pacient. Un cop actualitzat l’informe, Serveis Socials el recull al CAP i el lliura a la persona interessada. Tots els informes van acompanyats d’una justificació on es detalla per a quina prestació s’utilitzaran i queden registrats a l’Estació clínica d’atenció primària (ECAP), un programa que emmagatzema informàticament les històries clíniques.\nAmb aquest sistema s’aconsegueix simplificar el tràmit de prestacions i recursos, reduir el nombre de visites mèdiques presencials i disminuir el d’anades i vingudes dels pacients al CAP. A més, permet tenir les dades actualitzades a la història dels pacients en relació amb les prestacions i recursos de salut que han tramitat.\nAquesta entrada s'ha publicat en Notícia i etiquetada amb Ajuntament de Cardona, CAP Cardona, Cardona, Gerència Territorial Catalunya Central, serveis socials Cardona. Afegiu a les adreces d'interès l'enllaç permanent.


Proposa cultura . Ayuntamiento de Petrer\nHOME EL TEU AJUNTAMENT REGIDORIES CULTURA PROPOSA CULTURA\nNomenament de D. Antonio Rocamora Sánchez com a fill adoptiu\nAra qualsevol ciutadà pot dur a terme una iniciativa cultural gràcies a "Proposa Cultura", que permetrà organitzar un projecte proposat per la ciutadania. La iniciativa seleccionada podrà ser organitzada amb un pressupost de fins a 3.000 €. Pots enviar la teua proposta de manera presencial en la pròpia Oficina de Cultura (Espai Blanc - C/ Luis Chorro, 7) o bé mitjançant la seua remissió al correu electrònic: cultura@petrer.es emplenant el formulari d'inscripció i participació de la campanya.\n- Proposa activitats al Consell de Cultura per al seu estudi i votació cada quadrimestre, d'acord amb les següent data prevista:\nSegón quadrimestre 2019:\n- Presentació de propostes: del 14 al 28 de febrer de 2019.\n- Inscripció per a votar: fins al 7 de març de 2019.\n- Votació de propostes: 14 de març de 2019.\nLa Regidoria de Cultura i Patrimoni reservarà una quantitat del pressupost anual per a activitats proposades en el Consell Municipal de Cultura, xifrada en 9.000€ per a l'anualitat de 2019, finançant-se els projectes selecionados amb fins a 3.000€ cada quadrimestre. Per a açò el Consell Municipal de Cultura celebrarà almenys una reunió extraordinària cada quadrimestre de l'any, al marge de les fixades pel reglament del Consell, amb el punt únic de presentació de propostes d'activitats i votació de propostes presentades.\nQui pot proposar una activitat\nQualsevol col·lectiu d'aquells que formen part del Consell Municipal de Cultura o ciutadana/o a títol particular pot elevar propostes d'activitats al Consell Municipal de Cultura per al seu estudi i votació en aquest.\nQuines activitats poden presentar-se\nLes activitats proposades han de tenir caràcter clarament cultural i han d'estar obertes a l'assistència o participació de tots/totes els ciutadans/anes. Les activitats en cap cas poden superar el pressupost posat per la Regidoria per a aquell quadrimestre.\nCom es decideixen les propostes\nLes propostes a dur a terme es decidiran en votació entre les propostes presentades, i podran decidir-se més d'una activitat, sempre que aquestes no superen el pressupost existent per a aquell quadrimestre. En aquesta reunió podran votar els/les representants dels col·lectius que formen part del Consell Municipal de Cultura i així com els/les ciutadans/anes majors de 16 anys empadronats a Petrer, i que prèviament s'hagen registrat per a participar del Consell Municipal de Cultura en alguna de les reunions prèvies.\nLes propostes seran decidides segons el nombre de vots obtinguts. El vot dels representants d'associacions tindrà el valor 1, mentre que al vot de ciutadans/anes se li aplicarà un coeficient de 0'25.\nRelació d'activitats i projectes seleccionats\nLes activitats i projectes seleccionats en un quadrimestre es duran a terme durant el següent quadrimestre de l'any, d'acord a les dates indicades, sent organitzades i finançades íntegrament per la Regidoria de Cultura, amb la participació i col·laboració de les associacions i col·lectius membres del Consell Municipal de Cultura, així com de les entitats i ciutadans promotors dels diferents projectes.\nDescarrega el formulari i reglament\nActa última reunió


Actes commemoratius del 75è aniversari de l’exili republicà - Terrassa Informa!\nInici » Notícies » Notícies Generals » Societat » Actes commemoratius del 75è aniversari de l’exili republicà\nOrganitzats per l’Ajuntament i entitats memorialistes i ciutadanes\nCartell del programa commemoratiu del 75è aniversari de l’exili republicà // Imatge cedida per l’Ajuntament de Terrassa\nDurant el mes de novembre d’enguany, l’Ajuntament de Terrassa, el Centre d’Estudis Històrics de Terrassa i Òmnium Cultural, juntament amb el Centre Cultural de Terrassa, organitzen un programa d’activitats commemoratives del 75è aniversari de l’exili republicà.\nA partir d’aquest programa es pretén retre homenatge, i reconèixer de manera institucional i ciutadana, als milers de persones que es van veure empeses a marxar de Terrassa, i de Catalunya, al final de la Guerra Civil. Si bé la majoria d’activitats es concentren en aquest mes de novembre, ja se n’han fet algunes al llarg de l’any.\nEn relació amb l’exili de milers de ciutadans de Catalunya entre el desembre del 1938 i el febrer de 1939, la Junta de Portaveus de l’Ajuntament de Terrassa, va acordar al mes de gener d’enguany, celebrar durant tot el 2014 actes de record i difusió dels fets, amb la col·laboració de les entitats memorialistes i ciutadanes del municipi.\nL’acte central del programa commemoratiu serà la conferència “75è aniversari de l’exili republicà: la repressió dels vençuts (el marc jurídic del terror franquista)”. L’acte, que tindrà lloc a l’Arxiu Comarcal del Vallès Occidental i Històric de Terrassa el proper 24 de novembre a les 19.00h, serà a càrrec del catedràtic de Dret Constitucional de la Universitat Pompeu Fabra, Marc Carrillo.\nAquesta, serà l’última de les quatre conferències programades que es celebraran setmanalment durant el mes de novembre. La primera va tenir lloc el passat dimarts 28 d’octubre, a càrrec de José Maria Murià, professor universitari a Mèxic, i nebot d’Anna Murià. El mateix dia, també es va obrir al públic l’exposició acollida al Centre Cultural de Terrassa “La retirada. Exili, febrer de 1938”, que es podrà veure fins al 25 de novembre.\nLa propera conferència, “L’exili republicà català”, està programada pel proper dimarts 11 de novembre a les 19.30h al Centre Cultural de Terrassa. L’acte serà a càrrec de la historiadora Elisenda Barbé, investigadora del Centre d’Estudis Històrics Internacionals i especialitzada en l’exili.\nLa setmana següent, el dimarts 18 de novembre, el Centre Cultural de Terrassa rebrà l’investigador Octavi Alberola, que pronunciarà la conferència “Exili i resistència”. Alberola, que va viure la guerra i l’exili, ha realitzat importants aportacions a l’anàlisi d’aquesta època de la història tant en termes polítics com historiogràfics.\nEl 25 de novembre, a les instal·lacions de l’Arxiu Històric Comarcal de Terrassa, es projectarà el documental “El comboi dels 927”, amb comentaris de la seva directora, Montserrat Armengou, i posterior taula rodona amb testimonis de l’exili. El reportatge explica el periple dels gairebé mil refugiats a França, molts d’ells catalans, que van anar a parar a Mauthausen a principis de la Segona Guerra Mundial.\nFinalment, el programa d’activitats commemoratives es completa, per una banda, amb una Mostra de llibres sobre l’exili a totes les biblioteques municipals, entre el 17 i el 29 de novembre. I de l’altra, amb l’itinerari programat pel 30 de novembre, “La Guerra Civil a Terrassa”, una visita guiada pels espais de la ciutat amb un paper destacat durant la Guerra Civil, com ara el Vapor Ventalló, el Gran Casino, el Círcol Egarenc, o l’Ajuntament.\n#actes #ajuntament #aniversari #Catalunya #Centre Cultural #ciutadans #commemoratius #conferències #entitats #exili #programa #República\nTerrassa comença a definir el pla de gestió de residus pels propers cinc anys


Gerard Sala inaugura dues exposicions amb obres inèdites al Palau de l'Abadia | NacióRipollès\nGerard Sala inaugura dues exposicions amb obres inèdites al Palau de l'Abadia\nLes mostres es podran veure fins al 22 de novembre\nper Redacció, 5 de setembre de 2020 a les 18:15 |\nExposició de Gerard Sala. Foto: Ajuntament de Sant Joan de les Abadesses\nL’artista Gerard Sala inaugura dues exposicions simultànies: PaísPaisatge i Elogi de la pintura a l’Espai Art l’Abadia del Palau de l’Abadia de Sant Joan de les Abadesses, respectivament. Les pintures exposades al claustre, algunes de gran format, mostren amb tota la potència el clar compromís de l’artista amb l’ofici, amb les idees i amb l’actualitat social i política i el procés d’autodeterminació iniciat al nostre país aquests darrers anys.\nAl segon pis del Palau, s’exposen 13 escultures fetes, principalment, a partir d’elements de la natura, complementades amb antics pinzells plens de vivències, savieses i anhels de l’artista que esdevenen un sentit homenatge a la pintura realitzada des de l’escultura.\nLa inauguració es va fer el 5 de setembre i s'allargarà fins al 22 de novembrfe. L’horari d’exposició és de dilluns a dissabte, de 10 a 14 i de 16 a 19 h, i els diumenges, de 10 a 14 h.\nGerard Sala (Tona, 1942) cursà els estudis de pintura a l'Escola Massana i a l'Escola Superior de Belles Arts de Sant Jordi. Entre els anys 1979 i 2012 fou professor del Departament de Pintura de la Facultat de Belles Arts a la Universitat de Barcelona.\nSala es dedica essencialment a la pintura, tot i que també ha conreat alguns altres camps de l'art com el gravat, la litografia, l'escultura, el mural, el cartell (Festes de la Mercè. Barcelona 1995), l'escenografia, els segells (3 per a la Sèrie Pre-Olímpica) i la poesia (Amb la veu als ulls, Viena Edicions; Germinal, Edicions Pont del Petroli i l’Esperit intangible).\nCultura i mitjans, Palau de l'Abadia, art, Gerard Sala


Santamaría sobre Puigdemont: «Tant costa sacrificar un català?» - Diari de Girona\nSantamaría sobre Puigdemont: «Tant costa sacrificar un català?»\nLa vicepresidenta del Govern Espanyol ha respost així al Congrés a una pregunta d'ERC\nep | madrid 08.02.2018 | 07:11\nSaenz de Santamaría, en una foto d´arxiu. EP\nLa vicepresidenta del Govern espanyol, Soraya Sáenz de Santamaría, ha reclamat aquest dimecres a ERC que faci els passos perquè a Catalunya hi hagi un Govern "efectiu" que respecti la llei i retorni la convivència.\nDe fet, ha preguntat a aquesta formació si tant "costa sacrificar un català", en al·lusió a l'expresident Carles Puigdemont.\nAixí ha respost en la sessió de control al Govern en el ple del Congrés al portaveu parlamentari d'ERC, Joan Tardà, qui ha sol·licitat a l'Executiu de Mariano Rajoy que abandoni el "camí de l'autoritarisme" i "restitueixi les institucions d'autogovern" a Catalunya.\nEn aquest sentit, Tardà ha demanat al Govern del PP que "assumeixi la necessitat d'establir un diàleg entre els dos governs" perquè "la realitat és la que és i el 50% dels catalans són independentistes".\n"Han d'assumir que en les societats avançades els problemes polítics es resolen políticament", ha emfatitzat.\nEl diputat d'ERC ha recalcat a Santamaría que Antonio Maura "responia igual" que el Govern del PP, que "no es negocia amb qui vol trencar Espanya".\n"Ha passat un segle i fixi's on ens trobem", ha proclamat, per afegir que els independentistes "mai no havien estat tants" com ara i els constitucionalistes "no arriben al 43%".\nTardà ha reconegut que el Govern espanyol "té els mitjans" per fer-los "patir".\n"I de fet estem patint perquè l'article 155 afecta tots els catalans siguin o no independentistes. Les finances estan intervingudes i ciutadans democràtics són a la presó i fins i tot s'accepta una macrocausa judicial per escapçar l'independentisme amb més empresonaments", ha asseverat.\nEls escenaris que es «tanquen»\nEn la seva rèplica, Sáenz de Santamaría ha dit a Tardà "amb humilitat" que ja no s'està davant els escenaris que s'obren sinó els que "es tanquen" i ha recalcat que ara hi ha una "responsabilitat" d'ERC i d'altres partits perquè hi hagi "un govern efectiu" a Catalunya que "pugui preocupar-se" de tots els ciutadans i "no només d'un català".\nA més, ha assegurat a Tardà que té "un problema" perquè acudeix al Congrés a "presumir" de la "fortalesa de l'independentisme" quan "el primer que hauria de fer és tenir un cert respecte als catalans per dir en públic el mateix que diuen en privat".\nEn aquest sentit, ha subratllat que quan es coneixen les "agendes", els "informes" i els "missatges" de mòbil dels líders independentistes saben la "veritable realitat" del que "pensen", perquè admeten que la independència "no és possible".\nPer això, Santamaría ha recriminat a l'independentisme que hagi estat disposat a "sacrificar tot Catalunya", la seva economia i el benestar dels seus ciutadans per "seguir endavant" amb un full de ruta que ells mateixos sabien que era "impossible".\n"Tant costa sacrificar un català quan han sacrificat les seves empreses, als seus serveis públics i la seva llibertat?", ha exclamat, per posar en valor la gestió dels serveis públics a Catalunya gràcies a l'article 155 de la Constitució.\n«Nomenin un president que pugui ser-ho»\nDit això, Sáenz de Santamaría ha demanat un altre cop a ERC que vagin "tancant escenaris" perquè hi ha escenaris --en al·lusió al procés sobiranista-- que s'han "tancat per sempre" perquè "ningú" no està "per sobre de la democràcia i dels jutges".\n"Tinguin respecte a les seves pròpies institucions i nomenin un president de la Generalitat que pugui ser-ho. Compleixin amb la resta de grups parlamentaris i retornin a Catalunya aquesta convivència que els demanden", ha conclòs la vicepresidenta del Govern central.\nArrimadas: «La investidura simbòlica «pot ser a Eurodisney» però la real és al Parlament. Catalunya


Centre de Documentació d'Atenció a les Persones catalog › Results of search with limit(s): 'mc-ccode:'''''SP''''' au:Barcelona au:Diputació de Barcelona. Àrea d'Atenció a les Persones se:Eines. Sèrie Salut Pública'\nResults of search with limit(s): 'mc-ccode:'''''SP''''' au:Barcelona au:Diputació de Barcelona. Àrea d'Atenció a les Persones se:Eines. Sèrie Salut Pública'


VERSOS DE PLOMA I PELL: FEINES DE TRANSICIÓ NACIONAL\nI la gent anònima i no tan anònima com tu, seguirem treballant per arribar a aconseguir-ho.\nAlbert Guasch Ribas 20/8/12\nEntre tots ho farem. Un dia serem els "distingits anònims".\nHe arribat al teu blog per que estava interessat en com es podia definir la diferència entre independentisme i sobiranisme, i he tingut la grata sorpresa de trobar-me amb una altre persona que veu i viu el procés cap a la independència molt semblant a com ho veig i visc jo. I crec que som molts catalans que pensem igual. Que volem fer les coses amb serenor, respecte, altruisme, il·lusió, en definitiva amb la raó que ens dona el saber-nos completament mereixedors dels nostres anels. Aquesta manera de fer és el que més ens diferencia del nostre contrincant, que un cop més farà l'impossible, utilitzant totes les males arts al seu abast, per continuar sotmetent-nos.


Des de la Font del Bisbe: de juny 2019\nAhir fou un dia important, que començà amb una llarga trobada de persones que estimo, fruit d’un període difícil però enormement ric al Congrés de Diputats. Els que ens trobàrem ja no hi som a Madrid, però el que vàrem viure ha forjat una sòlida amistat. No es fàcil fer compatible les agendes de les dues conselleres, Teresa Jordà i Ester Capella, i de Joan Tarda… la meva era més fàcil. Però ahir la conjunció astral fou possible. S’hi afegiren al dinar l’estimat Quim Ayats, que renuncià al Senat per a defensar ERC des de l’Ajuntament i dos persones més, dels que es coneixen poc, però son imprescindibles per a fer política parlamentaria, el ex-assessor Èric i el Ramon, que els coordina al Congrés i al Senat.\nDiuen que la política i l’amistat son incompatibles, discrepo. La bona política, al meu parer, no es pot fer sense l’amistat dels que la practiquen. Sí, ja se que el que transcendeix és el contrari. Puc admetre que hi ha molts casos d’oportunisme i graponeria, però conec també molts casos de bones pràctiques i, com és el cas que os comento, de bona feina i amistat. Es cert que el pas per Madrid en una època d’excepció, el fet de conviure moltes hores en un ambient hostil, genera un teixit de confiança i solidaritat ben especial. Passàvem moltes hores junts i ens necessitarem els uns altres per a sobreviure a la pressió constant.\nDels nou que començarem aquesta travessia solament tres eren militants d’ERC, proveníem de tradicions i experiències vitals molt diferents, el que podia haver estat una font de conflictes va esdevenir el contrari. La plena llibertat de pensament i decisió en les nostres àrees, el dret a parlar de tot i de tothom, el completarem amb l’obligació d’escoltar-nos. Aquest és el secret del nostre grup, una profunda confiança i una gran cohesió. Poc a poc, de forma natural i personal molts anaren assumint la militància. Al final del mandat solament quedarem com independents en Joan Capdevila -el Capi- i jo.\nAhir vaig deixar al Capi sol. Se que m’ho perdonarà! Fruit d’una llarga reflexió, ajudat pels molt amics i amigues que he fet entre la militància de les comarques gironines d’ERC, vaig completar el pas. La veritat es que els republicans m´ho han posat molt fàcil, al seu acolliment i escalf aquets darrers anys, no hi podia correspondre d’una altre manera que essent “un dels seus”. La vida es llarga, però un te molt més passat que futur, ara bé dels anys que em queden, una part els poso al servei de la comunitat, com he fet tota la meva vida. Sense organització no hi ha canvi social ni nacional. A l’amistat des d’ahir li sumo la militància.\nEtiquetes de comentaris: amistat, Congrés, ERC


Ecosistema: Institucions > Federació i coordinació > Música instrumental\nAMAPEI: Associació de Músics i Animadors Professionals d'Espectacles Infantils - col·lectiu que té com a objectiu principal el reconeixement, el desenvolupament i la promoció de l'espectacle infantil d'animació en totes les seves diverses vessants.\nSolc. Música i tradició al Lluçanès - associació que té per objectiu reforçar i donar continuïtat, primordialment,al cicle Solc, música i tradició al Lluçanès. ... Telèfon: 93 850 82 81\nTradifolk - associació de Músics Tradicionals. Telèfon: 93 218 44 85\nAssociació de Músics de Tarragona (AMT) - neix al 1999 amb la intenció de dinamitzar l’ambient musical a les nostres comarques. L'AMT és una associació de músics sense ànim de lucre que pretén incloure totes les comarques de Tarragona incorporant al seu projecte tots els músics possibles, de qualsevol estil, per a junts poder defensar de forma organitzada els nostres drets i d'aquesta forma, amb l'autoritat que els socis donen a qualsevol organització nombrosa, convertir-nos en un interlocutor vàlid i de pes davant qualsevol estament, ja sigui polític o privat.\nFederació Valenciana de Dolçainers/eres i Tabaleters/eres - lloc d'informació de la Federació així com un punt de trobada sobre tot el que envolta el món de la Dolçaina i el Tabal (constructors, canyes, compositors, ensenyament, arxiu, etc.)\nFederació Catalana de Societats Musicals - la Federació Catalana de Societats Musicals neix l´any 1981 i des dels seus inicis es va fixar els objectius de promoure, defensar i dignificar l´interès de l´ensenyament i pràctica de la música; ajudar tècnicament i econòmicament a les associacions federades; recabar de les Administracions públiques i de les empreses privades la protecció i ajuts, econòmics o no, necessaris per poder desenvolupar els fins socials de les Societats membres. Telèfon: 977.70.07.98\nUnió de Músics de Catalunya (UMC) - L’organització sindical Unió de Músics de Catalunya, UMC, és una federació d’entitats representatives dels músics professionals de Catalunya. Es va constituir formalment el febrer de 2003, tot i que les entitats fundadores ja portaven uns quants anys realitzant accions conjuntes.\nAssociació de Músics de Jazz i Música Moderna de Catalunya (AMJM) - una entitat cultural, democràtica i de caràcter sindical creada amb la finalitat d’agrupar els músics professionals de jazz i música moderna de Catalunya per aconseguir millores culturals, socials i econòmiques. L’AMJM forma part de la Unió de Músics de Catalunya i altres entitats en defensa del sector.\nAssociació Professional de Músics de Catalunya - una entitat de caràcter sindical, declarada sense ànim de lucre, al servei dels professionals de la música que resideixen o desenvolupen la seva activitat dins l'àmbit territorial català. Telèfon: 972218689\nAmics de la Rumba Catalana - som un grup de persones que volem promoure i donar vida a un estil de música tant nostre com és la Rumba Catalana. Un dels objectius és reivindicar el reconeixement de la Rumba Catalana com a música tradicional i autòctona de Catalunya.


Monsenyor Agustí Cortés, bisbe de Sant Feliu de Llobregat ha anomenat Ramon Carbonell nou director de Càritas Diocesana de Sant Feliu de Llobregat. Aquest nomenament té lloc, segons els Estatuts de Càritas Diocesana, en esgotar-se el període de cinc anys establert en el moment de la designació de l’anterior director. En aquest mateix consell extraordinari, el bisbe va renovar els càrrecs d’una part important dels membres del Consell i de la secretària General, Ana M. Rubio.\nRamon Carbonell pren el relleu de Joan Torrents, que ha estat director de Càritas Diocesana durant els seus primers cinc anys d’existència. El març de 2013 va tenir lloc l’acte formal de constitució de Càritas Diocesana de Sant Feliu de Llobregat i a inicis del 2014 va començar a funcionar de forma autònoma i no com a part de Càritas Diocesana de Barcelona, com fins aleshores. Durant aquest període s’ha consolidat tota la feina que ja venia realitzant Càritas en el territori durant l’etapa anterior i, conjuntament amb les Càritas parroquials s’ha treballat per desenvolupar i millorar l’atenció a les persones més necessitades de la diòcesi. En aquest sentit s’han creat nous programes i s’han posat en funcionament nous projectes relacionats amb l’atenció a les persones sense llar, la infància i adolescència, la inserció laboral o la nova empresa d’inserció “Brins d’oportunitats”.\nMonsenyor Agustí Cortés ha volgut agrair la dedicació de Joan Torrents en aquests cinc anys, “que de forma voluntària ha exercit com a director” i ha desitjat que Ramon Carbonell “pugui desenvolupar una molt bona tasca que reverteixi en bé de les persones en situació d’exclusió de la nostra diòcesi.”\nEl vilanoví Ramon E. Carbonell, nascut el 1969, ha desenvolupat la seva tasca professional en l’àmbit de la gestió de centres educatius. Entre el 2009 i el 2011 va dur a terme tasques de cooperació en una escola en la segona província més pobre d’Argentina. Va ser coordinador de Càritas Interparroquial de Vilanova i la Geltrú de gener de 2012 a octubre de 2016, en que es va incorporar a l’estructura professional de Càritas Diocesana com a responsable de l’Àmbit de Desenvolupament Institucional. Ha estat conseller de Càritas Diocesana de Sant Feliu de Llobregat des del mes de novembre de 2013.\nRedacció / Fotos: Francesc Arnàez


Audàcia de Mas i cautela de Rajoy, per Lluís Foix, por Lluís Foix\nAudàcia de Mas i cautela de Rajoy\n17/10/2012 23:00 Actualizado a 18/10/2012 20:39\nLa determinació, seguretat i valentia del president Artur Mas per passar a la història com el primer polític català que creua les aigües del mar Roig i es dirigeix a la terra promesa, ha sorprès tothom. Ha convocat eleccions a meitat d'una legislatura que la crisi ha fet que tingués uns resultats més que mediocres. Ens diu que el trajecte cap al Jordà serà dur i ple de dificultats, com ho va ser per a Ulisses el seu retorn a Ítaca.\nPocs polítics hi ha a Europa amb idees i discursos tan convençuts i tan voluntaristes com els que ens subministra Artur Mas des que es va presentar a Madrid per dir el que el dia abans, el 12 de setembre, havia manifestat a Barcelona. En aquests temps de crisis globals, els polítics viuen amb la por al cos, estan pendents de les enquestes, temen ser arrossegats per les urnes en les següents eleccions i busquen aliances i complicitats per no ser engolits pel malestar general i les tensions socials que s'acosten.\nQualsevol observador de la realitat adverteix que mentre duri la política d'austeritat el lliscament cap al clot de la misèria és imparable. Fins que no es produeixi riquesa no hi haurà feina, els més ben preparats emigraran cercant nous horitzons i els governs seran més pobres i no podran exercir les seves funcions més imprescindibles i elementals.\nEm temo que aquestes qüestions que preocupen una majoria de la societat no seran les més importants de la campanya que es perfila com una lluita sobre la independència i la secessió d'Espanya a mitjà o llarg termini. I, d'acord amb les enquestes, pot ser que aquesta estratègia li atorgui una majoria suficient a Artur Mas.\nA l'altre costat ens trobem amb un Mariano Rajoy absent, pendent de ser rescatat en qualsevol moment, inactiu i sorprès en comprovar com una majoria absoluta és insuficient per resoldre els problemes d'un país espantat. Rajoy parla poc i actua menys.\nEn els últims deu mesos s'ha adonat que ja no mana ni té capacitat de maniobra per superar la crisi i s'arrecera sota el paraigua que li para Angela Merkel que és qui decidirà el dia, l'hora i les condicions del rescat.\nLa seguretat d'Artur Mas contrasta amb la confusió de Mariano Rajoy, que ha de ser arrossegat al Congrés per explicar com veu la situació i què ens espera si el rescat es perpetra finalment. Rajoy s'ha adonat de qui mana a Europa i Mas potser encara no.\nL'audàcia d'Artur Mas pot col·locar-lo a les pàgines daurades de la història pàtria. Però aquests moviments tectònics com el que viu ara Catalunya no s'han de jutjar per com comencen sinó per com acaben. És una bona iniciativa cursar felicitacions a David Cameron i a Alex Salmond per haver encetat civilitzadament el procés del referèndum. Però seria més eficaç escriure cartes a Angela Merkel i François Hollande, dels qui, ara per ara, depenem tots, catalans i espanyols.


100 anys del naixement del Cardenal Jubany i del Dr. Bonet Muixí\nCreat el 31 Octubre 2013\nLes facultats de Teologia i Filosofia de Catalunya van celebrar el dia 30 d'octubre l'acte commemoratiu del centenari del naixement del Cardenal Dr. Narcís Jubany Arnau i del Dr. Manuel Bonet Muixí. L'acte es celebrà a l'aula magna del Seminari Conciliar i fou presidit pel Cardenal Lluís Martínez Sistach, Arquebisbe de Barcelona, i pels Degans d'ambdues facultats. Entre els assistents que ompliren la sala, foren presents Jaume Pujol, Arquebisbe de Tarragona, Joan-Enric Vives, Arquebisbe d'Urgell, Sebastià Taltavull, Bisbe Auxiliar de Barcelona, i Pere Tena , Bisbe Auxiliar Emèrit de la ciutat.\nEl Dr. J. M. Martí Bonet realitzà una semblança del Cardenal Jubany plena d'anècdotes. Dibuixà Jubany com un home savi, prudent i delicat, que va destacar pel seu "amor profund per l'Església, però, sobretot, pels sacerdots;i s'enfadava quan un sacerdot no coneixia a un altre de la seva mateixa diòcesi". El Dr.Martí Bonet destacà les abundants glosses en què el cardenal escrivia sobre els seus records d'infància a Santa Coloma de Farners, on va rebre l'exemple d'una família "humil i sacrificada".\nPer la seva banda, el Dr.J. M. Rovira traçà les línies mestres de la vida del Dr. Manuel Bonet Muixí. "Va ser un home de fe i gran humanista, i va tenir un paper molt important en el Concili com a assessor jurídic". Doctorat en Dret Canònic i professor a Barcelona i Salamanca, el Dr. Bonet Muixí va treballar per la convivència entre teòlegs i canonistes, perquè "estava convençut que tot cos social necessita un cànon jurídic". Rovira volgué remarcar "la centralitat en Jesucrist, el seu amor per l'Eucaristia i el seu gran sentit pastoral".


L'Atlètic pateix per guanyar el Granada amb un gol de Griezmann als últims minuts - Regió7 :: El Diari de la Catalunya Central\nL'Atlètic de Madrid va haver de suar de valent ahir al vespre per endur-se els tres punts de Granada. La primera meitat va ser molt igualada. Va començar millor l'equip de Simeone, que va gaudir d'una clara ocasió de Carrasco, però els d'Alcaraz van anar igualant el partit amb el pas dels minuts i Oblak va posar una bona mà en un xut de Wakaso. L'Atlètic, però, creava molta sensació de perill als contraatacs i Carrasco i Griezmann van estar a punt d'aprofitar-ho, però sense encert, en els metres finals.\nA la represa, el guió va ser el mateix, però Griezmann va marcar la diferència. El francès va rematar de cap una bona passada de Koke i va permetre a l'Atlètic sumar tres punts que el col·loquen a cinc del Sevilla.


Monogràfic - Pàgina 6 de 75 - Revista Mètode\nLa institucionalització de polítiques d’igualtat en el camp científic, tant en el marc general com en l’europeu, hauria d’afavorir el progrés cap a la igualtat\nAida Gómez-Robles i Chet C. Sherwood\nLes especialitzacions en l’anatomia del cervell humà responsables dels nostres trets cognitius i conductuals únics han evolucionat en un període de temps molt curt.\nRESUM D'acord amb aquells que pensen que sol haver-hi connexions molt fortes entre les disciplines científiques i la ideologia dels productors científics, aquest assaig mostra que aquestes connexions moltes vegades són\nRESUM A diferència del cas Galileu, l’Església catòlica ha gestionat amb discreció el pensament evolucionista i les obres de Charles Darwin. Entre els científics catòlics, hi trobem defensors d’un evolucionisme amanit\nRESUM La ciència no està «per damunt» de la política i l’ètica: és intrínsecament política i planteja problemes ètics de manera constant. Les conseqüències d’esquivar aquestes qüestions van quedar particularment clares\n«Ciència sense consciència, pobresa de l’ànima» escrivia François Rabelais. Amb aquesta frase famosa, l’escriptor francès ja advertia del perill de deixar-se conduir per un pensament excessivament cientifista. «El somni de\nEl cervell dels humans moderns és el resultat de l’evolució d’un pla de construcció (Bauplan) que comença a dissenyar-se fa 500 milions d’anys.\nComprendre el cervell és un dels grans reptes de la ciència i una aspiració fonamental de l’ésser humà. Què fa que aquest òrgan, de poc més d’un quilo de teixit\nNormalment, els investigadors socials analitzen els missatges en els mitjans a través de la lectura i codificació. Aquest mètode comporta molt de temps i restringeix molts estudis a mostres petites.


Als Balança se us arreglaran coses relacionades amb la casa del 9 al 15 de desembre - FÒRUM.ad\nEl 09/12/19 0:01\nDarrere dels altres us quedareu sense poder fer el que necessiteu, haureu de ser més directes i mirar per vosaltres, així serà tot més fàcil i almenys solucionareu les vostres coses. Podeu escoltar als demés però mirant el vostre criteri, si ho feu així fins i tot podeu recollir més diners al cap del mes. Heu de ser prudents.\nTot i que estareu molt animats i divertits, tindreu un punt de responsabilitat bastant gran i no us costarà gens trobar bons camins ni bones maneres d’encarrilar les vostres idees. Són dies de prendre decisions per fer bons canvis. Només haureu d’estar alerta amb els amics, n’hi haurà algun que us portarà massa capa el seu terreny.\nSabreu dissimular molt bé en casos compromesos. Tindreu molta calma i serenor per saber estar i això us pot servir d’avantatge especialment en temes de feina i també d’estudis. També tindreu uns dies tranquils en tema de parella, no hi hauran moviments complicats i us serà fàcil saber encarar els problemes capa una solució fàcil.\nLa importància dels germans o amics especials, serà destacada. Cal que estigueu pendents i que hi tingueu contacte perquè tot vagi millor. De totes maneres no us encaparreu per res, ja que us cal molta tranquil·litat i és bo que no deixeu de fer res del que us cal. Ho tindreu molt bé per lligar i tenir alguna aventura interessant.\nAneu amb compte amb les distraccions en els desplaçaments, ja bé siguin a peu, amb cotxe o amb patinet. La vostra tendència a no mirar el que feu us pot donar algun ensurt. Seria bo que paréssiu atenció i poséssiu consciència en els passos que doneu, sobretot si voleu viatjar. En tema de parella estareu una mica esverats, millor freneu.\nSon dies bons per lligar temes de feina i de diners. Sembla que tot se us posa a mida i us dona la facilitat de poder sortir guanyant en el tema. Si podeu estar atents podreu treure un bon benefici del moment. Podeu tenir una preocupació afegida en relació amb la mare, no us atabaleu perquè no podeu fer-hi res i tot vol el seu temps.\nSe us arreglaran coses relacionades amb la casa o niu familiar, això us pot donar felicitat, aprofiteu el fet i no perdeu temps. Cada vegada us sentireu millor i us serà més fàcil veure clar el que voleu i cap a on voleu anar i això és molt bo. De cara a les amistats heu d’anar triant qui us va millor al costat o qui us aporta.\nPodeu acabar amb alguna bona amistat per culpa del vostre mal geni, heu de mirar de relaxar-vos una mica per no deixar sortir aquells moments de ràbia acumulada que de vegades us surt disparada. És bo saber parar els impulsos abans de que us puguin portar algun maldecap important. La sort és que no deixareu que s’allargui gaire.\nCal que aquests dies estigueu pendents de la relació amb els vostres veïns, encara que no hi tingueu massa tracte és possible que hagueu de parlar-hi o arribar-hi a algun acord. Estaria bé ser tolerants i deixar que tot es faci d’una manera fàcil. També se us marca bons moments en tema de parella, aquests poden ser molt bons.\nEstareu ben entretinguts per la quantitat de moviment que tindreu en tots els camps, mireu de descansar tot el que pugeu perquè seran dies molt remoguts i estressants. De totes maneres a part dels nervis també us aportaran coses bones, només les heu d’anar pescant al vol. Hi ha la possibilitat d’una compra o venda de casa o pis.\nTeniu marcats cops de sort i facilitats en tema de diners, si és així millor per vosaltres. De totes maneres encara que us digui això no deixeu de fer res del que toqui, que podeu quedar fumuts, la sort és capritxosa. Per altra banda heu de fer cas de les persones que teniu a prop i que sabeu que us estimen, us poden orientar bé.\nUs posareu molt nerviosos amb moltes coses i us sentireu una mica pressionats a fer coses que no us vénen de gust. Estaria bé que us ho agaféssiu amb calma i respiréssiu els temes abans de posar-vos dels nervis. És millor pensar tranquil·lament i després actuar. En temes d’estudis us pressionaran més del compte, tingueu paciència.\nNotícia Anterior: L’entrada de visitants supera les previsions de Mobilitat amb 52.500 vehicles\nSegüent Notícia: Clarianes al sud i precipitacions al nord que s’estendran a la tarda


Sant Gregori protegeix 60 elements arquitectònics\nS'està tramitant la seva catalogació com a béns culturals d'interès local a través del Consell Comarcal del Gironès. Entre les construccions hi ha ponts, castells, ermites, masos i capelles.\nL'Ajuntament de Sant Gregori ha endegat el procés per catalogar com a béns culturals d'interès local (BCIL) fins a seixanta elements arquitectònics presents al municipi. Com que és un municipi amb menys de 5.000 habitants, la tramitació de la catalogació ha de ser aprovada pel ple del Consell Comarcal, que dimecres va sotmetre a votació –i aprovar– la declaració de vuit d'aquests elements. En concret, en aquesta primera tongada, van ser el castell de Taialà; el pont de Can Carrasquet, entre Domeny i Sant Gregori; el pont de Can Carrera, a Cartellà; el pont de ferro a Sant Medir; els dos ponts al castell de Cartellà; el pont d'en Batlle, a Ginestar, i el pont d'en Toni, també a Cartellà.\nDifusió i protecció\nD'aquests elements, l'alcalde de Sant Gregori, Quim Roca, destaca, per exemple, el castell de Taialà, casal fortificat d'origen medieval reconvertit en masia que va ser quarter general de les tropes napoleòniques durant els setges de Girona, a principi del segle XIX. Pel que fa als ponts inclosos, són estructures que mantenen característiques especials en la seva configuració per la forma de la volta, mida de l'ull o el context històric.\nL'alcalde diu que es tracta d'exercir una especial protecció en aquests elements, que estan inclosos en el POUM: “La catalogació permetrà aspirar a subvencions per mantenir i arreglar aquestes construccions, i és també una eina que pot ajudar a donar-les a conèixer.”\nEntre els elements que es declararan BCIL hi ha ermites, capelles, castells, masos i construccions com per exemple la façana de l'escola Agustí Gifre, de Sant Gregori, obra de Rafael Masó.\nLa declaració com a BCIL es portarà al ple del Consell Comarcal del Gironès de manera escalonada per permetre una tramitació ordenada dels diversos expedients, explica l'alcalde. Tots són elements de protecció del patrimoni català que passaran a estar inscrits en el catàleg del patrimoni cultural català del Departament de Cultura.\nPublicada al diari "El PuntAvui", 21 de gener de 2015 - Jordi Nadal - Sant Gregori\nAcaben les excavacions al Pla de la Joheria de Sant Gregori\nNova campanya d'excavacions al mas descobert al Pla de la Joheria de Sant Gregori\nAcaben les excavacions al Pla de la Joheria de Sant Gregori (2)\nConcessió del dret de patronat del castell de Cartellà (11 desembre 1319)\nJaciment prehistòric del Pla de la Joheria


Les 5 millors aplicacions per fer trucades gratis - Diari de Girona\nLes 5 millors aplicacions per fer trucades gratis\nConeix els avantatges i desavantatges dels serveis de trucades de veu d'Skype, Viber, Libon, Line i Tango\ndavid arráez 18.02.2015 | 07:19\nLes 5 millors aplicacions per fer trucades gratis EFE\nEl tancament definitiu de Google Talk, deixant via lliure a la seva successora, Hangouts, ha posat de manifest que les aplicacions per poder trucar gratuïtament des del nostre smartphone són més necessàries del que sembla. De fet, segons un estudi d'Analysys Mason (consultora global per a telecomunicacions, mitjans i tecnologia), el 35% dels usuaris d'smartphones del nostre país usa aplicacions VoIP per trucar. És per això que mai està de més fer un recordatori de quines són les millors aplicacions per trucar gratis.\nÉs possiblement la millor aplicació que existeix per trucar gratis, i una de les més veteranes. Des que l'empresa va ser adquirida per Microsoft no han parat de millorar el seu sistema per fer-lo més eficaç i en l'actualitat és l'aplicació basada en VoIP –veu sobre IP– amb millor qualitat de so. L'últim que s'han tret de la màniga és un sistema de traducció simultània a diferents idiomes: tu parles en una llengua i el teu interlocutor t'escolta en una altra. Una meravella. És multiplataforma i permet mitjançant la compra de crèdit parlar amb telèfons fixos i mòbils de qualsevol país del món.\nUna aplicació nascuda al nostre país i que està fent furor a tot el món. Amb més de 200 milions d'usuaris en 193 països de tot el globus, aquesta aplicació multiplataforma permet que ens comuniquem amb qualsevol lloc del planeta des del nostre mòbil o ordinador. Viber és sens dubte una de les millors aplicacions per trucar gratis, a més de ser molt senzilla d'utilitzar. Destaca perquè no tan sols està disponible per a totes les plataformes, sinó que quan surt una nova no triguen a incorporar la seva aplicació al nou ecosistema. Tot un exemple a seguir.\nDisponible per a dispositius Android i Apple, aquesta aplicació per trucar gratis ofereix a més opcions molt interessants, com enviar missatges SMS i MMS gratuïtament. A més, inclou una de les bústies de veu més divertides que existeixen i que és totalment personalitzable. Igual que en el cas de Skype, es pot trucar a preus molt reduïts a mòbils i fixos de tot el món. I incorpora una novetat que no té cap altra aplicació: visualitzar totes les converses amb un contacte –ja siguin trucades, missatges o imatges– en un sol lloc. Tot i que ara com ara solament està disponible per Android.\nMés de 100 milions d'usuaris a tot el món no poden estar equivocats, i si es tracta de parlar de les millors aplicacions per trucar gratis, Line és una d'elles. Malgrat que funciona millor sobre wifi que usant la xarxa 3G o 4G, aquesta divertida app destaca per les seves divertides imatges de missatgeria. Tots hem vist aquests divertits animalets en els missatges. A destacar que té versió d'escriptori –per Windows i Mac– pel que podrem parlar també des de l'ordinador i hi ha app per BlackBerry, Firefox Os i Nokia Asha.\nIntuïtiva i social, el més destacable de Tango –a més del seu curiós nom– són els seus canals. Amb aquesta app han volgut anar més enllà i a la comunicació pura i dura li han afegit els anomenats "canals" gràcies als quals podrem llegir continguts pujats per diferents empreses i persones conegudes. Hi ha canals de cuina, música, videojocs. Molt interessant, sens dubte. També permet trucades a fixos i mòbils.


L’epidèmia de la grip ha causat aquest hivern 157 morts a tot Catalunya | betevé\nS'han atès un 6,6 % més d'urgències que la temporada passada i s'han detectat dues setmanes especialment problemàtiques\nRedacció | divendres, 4 de maig del 2018, a les 15.13\nSegons Salut, enguany els dispositius mèdics han respost amb eficiència a una epidèmia que han qualificat de “grip moderada” a Catalunya. Durant aquest temps s’han detectat dues onades gairebé consecutives amb major incidència del virus. Una va ser a finals del 2017 i l’altra, la primera setmana del 2018. Va ser llavors quan el virus va entrar en fase d’epidèmia. La taxa màxima d’incidència va arribar als 413,26 casos per 100.000 habitants. Aquests nivells elevats van donar-se durant la primera setmana d’aquest any. L’activitat epidèmica s’ha mantingut gairebé durant dos mesos.\nDurant l’octubre es va iniciar la temporada gripal i s’han comptabilitzat fins a 1.300 casos greus de pacients hospitalitzats. Aquesta xifra dobla la de l’any passat, i triplica els números de fa quatre anys. Enguany han mort a causa del virus 157 persones. Proporcionalment, però, la xifra de defuncions és menor que l’any passat. Per edats, la incidència ha estat més important en menors de 14 anys, sobretot en els més petits de quatre anys.\nPel que fa al territori barceloní, en tota la ciutat s’ha hospitalitzat 198 persones per símptomes gripals greus. D’aquests, la majoria d’afectats han estat homes amb una mitjana d’edat de 72 anys. A més, d’aquestes gairebé 200 persones, prop del 95 % presentaven factors de risc. La taxa global d’incidència a la ciutat ha baixat fins als 2,8 casos per cada 100.000 habitants.\nLa vacuna ha tingut una “eficàcia moderada”\nDurant la campanya de vacunació antigripal s’han administrat 1.016.051 vacunes. Salut ha registrat un increment important d’un dels grups de risc, les dones embarassades. L’any passat es van vacunar un 3 % mentre que enguany han estat un 23 %. Amb aquesta xifra s’ha assolit l’objectiu que s’havia marcat salut que era superar el 20 % de cobertura de vacunes en aquest grup de risc. També s’ha incrementat la cobertura en professionals sanitaris fins al 24 %. En canvi, s’ha detectat un lleuger descens de vacunats entre els pacients crònics i els majors de 64 anys.\nCarmen Cabezas, subdirectora general de Promoció de la Salut, ha explicat que la vacuna de la grip ha tingut una “eficàcia moderada”. Cabezas ha dit que una de les notes negatives és que enguany un 68,8 % dels pacients que van ingressar amb complicacions de la grip no s’havien vacunat. És per això que ha demanat que els col·lectius de risc es vacunin per prevenir el contagi del virus i per evitar complicacions.\nDurant aquesta temporada s’ha incrementat l’activitat al 061 CatSalut Respon amb un 14, 3 % més. Els pacients amb grip també s’han visitat més als centres d’urgències d’atenció primària (CUAP), amb un augment del 10,6 %. En canvi, les urgències hospitalàries per aquest motiu només han crescut un 2,9 %.\nUna campanya amb més inversió\nDurant aquesta campanya d’hivern s’ha comptat amb una inversió addicional de 17,8 milions d’euros, un milió més que la temporada anterior. Salut ha assegurat que el treball en xarxa i la coordinació dels centres sanitaris ha contribuÏt al bon funcionament dels serveis. Alhora s’han flexibilitzat les agendes del metges d’atenció primària deixant de programar visites durant les èpoques de crisi per poder incrementar el personal de les urgències.


Les Voltes de Barberà de la Conca - lesvoltesbarbera.com\nLes Voltes, el nostre Habitatge d’ús Turístic (amb llicència de la Generalitat de Catalunya), està situat a la planta noble (1ª planta) d’una casa parcialment construïda a sobre d’un petit porxo, les «voltes», del segle XIV (o potser encara de més enrere). Aquest interessant element arquitectònic, antigament anomenat «Les Voltes de Gratapalles», forma part del catàleg del patrimoni local protegit de Catalunya. Per tant, hem volgut que l’allotjament que us oferim estigui a l’alçada de la porxada sobre la qual reposa.\nCaracterístiques generals de la casa\nTotes les característiques de la casa\nAccés gratuït a la piscina municipal (estiu)\nEntrada automàtica opcional\n40m² de sala d'estar\nSala principal amb ventilador de sostre\nTelevisor / ordinador / blue ray / barra de so\nLlibreria / DVDs / jocs de taula\nCuina 5 fogons / 90 cm amplada\nVaixella / cristalleria / estris de cuina\nForn / microones\nCafetera italiana i tetera\nEspremedora i torradora\n1 habitació amb llit de matrimoni (150cm)\n1 habitació amb llitera de matrimoni (135cm + 90cm)\nHabitacions amb ventiladors de sostre\nHabitacions amb estors opacs\nChillout / minibar / col·lecció de vinils i Cds\nUna casa pensada per a gaudir del confort i equipada amb elements de qualitat\nLa nostra idea era crear un espai en el qual nosaltres mateixos estaríem encantats de viure-hi: pràctic i funcional però, a la vegada, amb tot l’encís i la força de la seva història.\nA la cuina, fogons de 90 cm amb un extractor potent i silenciós i forn elèctric, tots de marca de qualitat. Als armaris hi trobareu tot els estris necessaris per preparar i servir un àpat especial, i per arrodonir els vostres plats, trobareu plantes aromàtiques al balcó del costat de la cuina: què més voleu?!\nTERRASSA AMB INCREÏBLES VISTES\nI per qui tingui ganes que li toqui l’airet i es vulgui relaxar o fer una barbacoa amb unes vistes magnífiques, els nostres hostes poden fer ús del Terrat a dalt de casa (3ª planta)\nA la tercera planta podreu gaudir d’un espai de relax i oci. Gaudiu de les plàcides nits d’estiu, de les boires matineres a la primavera i del sol del migdia a l’hivern


Sònia Recasens afirma que l´Ajuntament aposta per oferir a les empreses un entorn de ciutat altament competitiu amb infraestructures, logística, serveis i qualitat de vida : Servei de Premsa\nAvui dimecres, 24 d´agost, la segona tinenta d´alcalde d´Economia, Empresa i Ocupació, Sònia Recasens, acompanyada del cinquè tinent d´alcalde, Jaume Ciurana, del regidor de Sant Martí, Eduard Freixedes, i del gerent d´Economia, Empresa i Ocupació, Jordi Joly, ha visitat les oficines de dues multinacionals ubicades al districte 22@ Barcelona, on durant el primer semestre de 2011 s´han instal·lat prop de 30 empreses intensives en coneixement.\nLa visita ha començat a les oficines d´Atos Origin, empresa líder en serveis de tecnologies de la informació. Posteriorment, els representants municipals s´han reunit amb els responsables de Groupalia, club de vendes privades de primeres marques a través d´Internet que va néixer l´any 2006 amb un equip de cinc persones i que ja compta amb 665 treballadors.\nDurant el recorregut, la segona tinenta d´alcalde s´ha interessat per l´evolució d´ambdues empreses, altament competitives, i per la seva aposta en innovació. Un aspecte que Sònia Recasens considera ?indispensable per al creixement econòmic de la ciutat?.\nLa segona tinenta d´alcalde ha dit que ?l´Ajuntament vol ajudar a les empreses que aposten per invertir en idees innovadores, i ho farà fomentant els lligams entre empresa, universitat i recerca?.\nD´altra banda, Recasens afirma que ?l´Ajuntament té com a objectiu oferir a les empreses un entorn altament competitiu, amb infraestructures, logística, serveis i qualitat de vida a tota la ciutat?. Segons la tinenta d´alcalde, ?cal potenciar la dinamització econòmica de tot el territori per atreure les empreses i retenir capital i talent?.\nEl nou govern de la ciutat de Barcelona té com a prioritat l´ impuls de polítiques que donin suport a les empreses per generar activitat econòmica i ocupació. L´Ajuntament defensa que, per sortir de la crisi, cal ajudar als emprenedors, a les companyies que aposten per la invertir en innovació i contribuir en la internacionalització de les empreses.\nEl Consistori també vol donar suport a les empreses que busquen mercats exteriors i facilitar la posta en marxa de nous negocis agilitant, per exemple, els tràmits administratius.\n? El districte 22@ Barcelona\nDurant el primer semestre del 2011 s´han instal·lat al districte de la innovació 26 empreses intensives en coneixement, gairebé les mateixes que al llarg de tot l´any anterior, quan es van ubicar en aquesta àrea 27 empreses. El districte compta amb més de 1.500 empreses intensives en coneixement amb 44.600 treballadors.\nD´aquestes 1.500 empreses, tres de cada quatre presents al districte de la innovació desenvolupen la seva activitat en sectors intensius en coneixement i tecnologia. Al conjunt de Catalunya aquest percentatge és del 58%.\n1 de cada 2 empreses (54%) forma part o està relacionada amb algun dels cinc clústers del districte 22@Barcelona: TIC, Media, Tecnologies Mèdiques, Energia i Disseny.\nEl volum de negoci també ha augmentat d´un 5,4% respecte el cens 2008, xifrant-se al voltant dels 6.000 milions d´euros.\n? Atos Origin\nL´empresa, líder en serveis de tecnologies de la informació (TI), té uns ingressos anuals de 8.700 milions d´euros i amb 78.500 treballadors (5.700 a Iberia dels quals 750 a Barcelona) a 42 països diferents. Cotitza al mercat Eurolist de Paris.\nCom a partner tecnològic mundial dels Jocs Olímpics, integra, gestiona i protegeix el sistema tecnològics que retransmet els resultats, esdeveniments i la informació sobre els atletes als espectadors i els mitjans de comunicació de tot el món. Està treballant pels JJOO de Londres de l´any vinent.\nAtos proporciona serveis de transaccions d´alta tecnologia, consultoria, integració de sistemes, gestió d´operacions, seguretat de la informació i desenvolupament d´aplicacions de software.\nRecentment ha ampliat el contracte amb el COI per cobrir també els Jocs Olímpics d´Hivern a Sochi (Rússia, 2014) i els Jocs Olímpics d´Estiu a Rio de Janeiro (Brasil, 2016). Es tracta del major contracte tecnològic relacionat amb l´esport a nivell mundial.\nÉs un club de vendes privades de primeres marques a través d´Internet. Va néixer l´any 2006, de la mà de dos barcelonins, amb un equip de cinc persones. Quatre anys després, compta amb 665 treballadors amb una mitjana d´edat de 27 anys i és líder en cadascun dels mercats en què opera: Espanya, Itàlia, Brasil i Mèxic. Té més de 6 milions de socis, des què es va posar en marxa ha venut més d´11 milions d´articles i cada dia organitza 10 noves campanyes. En aquests quatre anys ha completat 5 rondes de finançament per un valor total de 85 milions d´euros. Algun dels inversors tant espanyols com internacionals, són: Caixa Capital Risc, Nauta Capital, Insight Venture o Highland Capital Partners.\nNota en format PDF:


Cervera: 4a edició de la Ponent FEST -la fira d’economia social i transformadora de Ponent – Lo Campus diari\nData publicació 19 maig 2022 19 maig 2022 per redacció\nArriba la quarta edició de la Ponent FEST que tindrà lloc el dia 28 de maig a la Universitat de Cervera.\nL’Ateneu Cooperatiu Ponent Coopera, s’encarrega d’organitzar aquesta fira que té com a objectiu visibilitzar l’economia social i cooperativa de les terres de Lleida, donant a conèixer els seus productes i serveis a la ciutadania. Aquest tipus d’economia afecta a tots els àmbits, així com l’habitatge, l’alimentació, l’oci, l’educació, la comunicació, la tecnologia… i està present en tot el cicle econòmic: producció, distribució, comercialització, consum, estalvi i inversió.\nLa fira tindrà lloc a la Universitat de Cervera, un dels patrimonis més representatius de la comarca de la Segarra, el dia 28 de maig.\nEl tema principal de la fira d’aquest any és l’emergència climàtica. Per respondre a aquesta situació de crisi, les participants hauran de centrar-se en cinc temes quotidians centrals, entre els quals es troben l’alimentació, el consum, el treball-oci, l’energia-indústria i l’habitatge-cures-comunitat.\nData: Dissabte 28 Maig Hora: 09:00\nOrganitzador: L’Ateneu Cooperatiu Ponent Coopera\nWeb de l’esdeveniment … clicar aquí\n1er Congrés Valencià de Migracions: ‘Les migracions al País Valencià. Transformacions i reptes’


Obres de millora de l'accessibilitat al Casal Social de Ca n'Amat - Sant Esteve Sesrovires\nData i hora oficial 26.05.2019 | 14:02\nObres de millora de l'accessibilitat al Casal Social de Ca n'Amat\nDijous, 11 d'abril de 2019 a les 14:25\nAquesta setmana han començat les obres per a l'adequació de l'accés al Casal Social de Ca n'Amat des de l'avinguda Sant Esteve. L’objectiu és millorar l’accessibilitat a les persones amb mobilitat reduïda.\nL’actuació preveu la construcció d'un pas pavimentat per facilitar l’accés des del carrer. Tindrà una amplada de 2 metres en un tram de 120 metres de longitud. També es recull una ampliació de 3 metres de la superfície del porxo del Casal i la reparació del paviment exterior. El cost del projecte és de 10.000 €.\nEstà previst que les obres finalitzin abans de la propera convocatòria electoral del 28 d’abril, atès que el Casal Social de Ca n’Amat és un dels quatre col·legis habilitats per aquests comicis. D’aquesta manera, es facilitarà l’accés a totes les persones que vagin a exercir el seu dret a vot.\nDarrera actualització: 11.04.2019 | 14:25\nCasal Social de Ca n'Amat .


Títol original: The Girl from the Song\nEric és un jove estudiant de música que viu en un campus de Londres. Una nit, mentre practica amb la seva guitarra, una sabata cau d’un arbre i coneix a Jo, una noia maca i impulsiva que està fugint per la finestra d’una habitació del campus. Els oposats s’atrauen i inevitablement aviat s’encapritxen l’un de l’altre. No obstant això, quan sembla que tot va vent en popa i Eric està segur de la seva relació, Jo decideix marxar. Després de l’intent fallit de seguir endavant amb la seva vida tal com era abans, Eric emprèn l’aventura d’anar a recuperar-la i decideix viatjar fins al festival enmig del desert de Nevada del que ella li havia parlat: el Burning Man.


Qui sóc? | Ignasi Mora\nCom que diga el que diga, sempre hi haurà qui dirà que vull fer-me el graciós o l’espavilat o l’imaginatiu, etcètera, i com que no puc dir que no sé qui sóc, si és que som res, perquè ningú s’ho creuria, no em queda més remei que dir la veritat: sóc un boig, amagat en açò de la literatura.\nA la web de Saforíssims, podeu trobar una pàgina amb els llibres publicats.\nTambé, podeu trobar més informació a la web de l’Associació d’Escriptors en Llengua Catalana (AELC), de la qual extracte el pòrtic:\nIgnasi Mora (Gandia, la Safor, 1952). Escriptor llicenciat en Filosofia Pura, exerceix de periodista des del 1970.\nEs decanta preferentment per la prosa, ja sigui amb reculls de narracions breus com ara Les veus de la ciutat (1997), o novel·les com Les veus de la família (1992). Ambientades a la ciutat de Gandia, ambdues obres exemplifiquen l’estret vincle que uneix l’autor amb la seva població natal, tot i no que ja no hi resideixi. Igualment ha fet alguna incursió en el món del teatre amb Tot el temps del món (1998).\nIgnasi Mora també ha desenvolupat moltes activitats professionals relacionades amb el món de la cultura: ha estat editor, professor de català, assessor cultural, locutor i guionista de TV entre d’altres. Com a periodista ha col·laborat en diverses publicacions culturals i literàries, de premsa diària i de revistes de viatges.\nNarrador excel·lent, la seva obra descriu un mosaic realista sobre els seus personatges i la seva ciutat, en un rerefons en què hi pesa el retrat d’una comunitat perduda. De llenguatge expressiu, destaca per l’estil depurat i per l’ús d’un català viu i actual.\nÉs soci de l’Associació d’Escriptors de Llengua Catalana.


Vox reclama ara l'expulsió de 52.000 immigrants per a donar suport al pacte del PP amb Cs a Andalusia\nVox reclama ara l’expulsió de 52.000 immigrants per a donar suport al pacte del PP amb Cs a Andalusia\nEl PP diu que les propostes del partit ultra són 'inacceptables'\nActualització: 08.01.2019 - 19:11\nEl partit d’extrema dreta Vox ha fet saber al PP i Cs les seves exigències per a donar suport al pacte de govern i la investidura de Juanma Moreno com a nou president d’Andalusia. A més de derogar la llei de violència de gènere, la llei de memòria històrica i la llei que regula els drets del col·lectiu LGTBI, Vox exigeix que s’expulsi 52.000 immigrants ‘il·legals’. Ho detalla en un document que el partit ha fet públic per a negociar amb el PP i Cs.\nA més, reclamen una declaració institucional de Moreno –si arribés a ser el nou president d’Andalusia– oposant-se al ‘discurs d’odi i exclusió’ de líders polítics i mitjans de comunicació contra Vox. També volen suprimir les subvencions a les associacions i ONG ‘ideològiques’, i esmenten el feminisme, el progressisme, el conservadorisme i el liberalisme.\nEl PP s’ha afanyat a respondre a les propostes de Vox i les ha titllades de ‘inacceptables’. Segons la direcció, alguns punts són una ‘autèntica bestiesa’. I afegeixen: ‘Amb aquest document Vox demostra que no vol cap acord. Si no canvia de posició, Vox desaprofitarà una oportunitat històrica perquè hi hagi un canvi a Andalusia després de gairebé quaranta anys de socialisme.’\nLes exigències de Vox posen el PP i Cs contra les cordes a Andalusia i podrien fer que calgués repetir les eleccions. Fins ara, Cs s’ha esforçat per a no aparèixer a la fotografia amb Vox i el PP i també ha criticat les posicions dels ultres en algunes matèries. El PP s’havia mostrat més prudent, però les exigències d’aquest document entrebanquen més el pacte.\nEl document de Vox\nEl text inclou dinou punts, entre els quals també hi ha una demanda per a aplicar retallades fortes a la radiotelevisió andalusa. Concretament, demanen una retallada del 50% del cost, l’eliminació de tres dels quatre canals i la supressió del Consell Audiovisual d’Andalusia.\nPer una altra banda, reclamen que el Dia d’Andalusia passi del 28 de febrer al 2 de gener, en commemoració de la ‘culminació de la reconquesta’, una llei de protecció de la tauromàquia i la reducció del 75% de les subvencions a partits polítics, sindicats i patronals.\nVox també demana que se suprimeixin les competències autonòmiques en educació, sanitat, justícia i ‘ordre públic’. A més, vol un pla ‘per evitar la discriminació dels andalusos que viuen en unes altres regions d’Espanya’. Segons Vox, han de rebre ‘assistència legal i econòmica’ perquè ‘no es trobin obligats a escolaritzar els seus fills en una llengua regional’ i assistència de la Junta ‘perquè no rebin discriminacions laborals ni de cap mena per raó de l’origen i la llengua’.


Última Data: Diumenge, 14 Octubre 2018\nPlace: Camí dels Bons Homes\nAquest 2018 el pont del 12, 13 i 14 d’octubre, els Pirineus es convertiran en un escenari ple d’esport amb la Pyrenees Bike Race “Camí dels Bons Homes”, organitzada per Besttrail amb la col•laboració de Turisme Cerdanya. Una proposta innovadora que travessarà els Pirineus, de sud a nord, amb bicicleta de muntanya. Un repte esportiu que pretén donar a conèixer els racons més bonics del Pirineu català i francès.\nLa Pyrenees Bike Race oferirà un recorregut de 244km dividit en tres etapes: la primera etapa de 92km, amb sortida a Berga i arribada a Alp; el segon dia 80km entre Alp i Ax Les Thermes; i finalment, la darrera etapa, de 72km, fins el poble de Foix (França). La prova es pot completar de forma individual o per equips de 2, 3 ó 4 bikers.\nLa proposta, a més d’oferir una experiència única en BTT, busca establir un clima social entre els participants, fent així sopars conjunts a cada final d’etapa amb lliurament de premis, xerrada tècnica de la següent etapa i repàs fotogràfic del dia viscut. Durant més de tres dies, la companyonia i la resistència física i mental es convertiran en els ingredients bàsics per superar l’aventura de la Pyrenees Bike Race “Camí dels Bons Homes”.\nLa iniciativa compte amb el suport de diversos patrocinadors a més de tots els serveis que hi ha darrere l’itinerari d’El Camí dels Bons Homes.\nDesde Divendres, 12 Octubre 2018 a Diumenge, 14 Octubre 2018


Wiki Kim Hyun-Joong, Edat, Pares, Germans, Esposa, Fill, Valor Net, Salari - Actors\n1 Quin és el valor net i el sou de Kim Hyun-Joong?\n2 Kim Hyun Joong està casada? Esposa / Fill\n3 Alçada i pes de Kim Hyun Joong\n4 La carrera de Kim Hyun Joong\n5 Mitjans de comunicació social de Kim Hyun Joong\nKim Hyun-Joong és un actor sud-coreà que és famós com el raper principal de la banda de música SS501. També va ser membre de la banda de nens SS501 i va interpretar papers en els drames coreans Boys Over Flowers, i en Playful Kiss. A més d’això, la gent també el reconeix com a cantant i compositor.\nKim Hyun-Joong va néixer6 de juny de 1986aSeül, Corea del Sudals pares sud-coreans. A partir del 2019, la seva edat és de 33 anys amb el seu signe de naixement Gèminis. És el fill deJeong Yeon-mi(mare) iKim Hong-Seong(pare). Kim va créixer amb el seu germàKim Young Joong. Té una nacionalitat sud-coreana i pertany a la formació ètnica de l'Àsia oriental.\nTítol: Kim Hyun-Joong\nL’any 2006 es va graduarEscola Tècnica de Hanyang. Després d'això, es va matricular a CUniversitat de Hungwoonestudiar la gestió de la producció escènica. Després es va unir a laKongju Arts de la comunicació(KCAU) al febrer de 2012 per estudiar música aplicada.\nQuin és el valor net i el sou de Kim Hyun-Joong?\nKim és el líder de la banda SS501 que té un valor net aproximat5 milions de dòlars. Ha obtingut una quantitat considerable de diners de la seva exitosa carrera com a actor i cantant. L’any 2009-2014, va guanyar al voltant de 16 Yahoo! Premis Asia Buzz en categories inclosesArtista popular, el millor artista solitari de Buzz,iMés cercats.\nA més, el mes de gener de 2011, Kim va formar part de la campanya de distribució de les brioixetes de carbó, on va distribuir al voltant de 20 quilates. També va fer donació50 milions de dòlarsfins alAssociació de la Creu Roja Coreanal'any 2011. Així mateix, és actiu en treballs filantròpics; dona una part dels seus guanys a moltes organitzacions per al benestar de la societat i dels nens. A més, va obrir el seu propi programa de beques Kim Hyun-Joong i va fer donacions17,3 milions de dòlarsper any. Després d'això, Kim fa una donació25,95 USDa la campanya d’estiu per a gent gran que viu sola.\nDesprés el 13 de juny de 2012 va formar partSalvem la Terracampanya de reforma ambiental de la classe Hang Ten (marca). L’any 2013, va fer donació100 milions de KRWaUna Fundacióper a les víctimes del terratrèmol a Ya’an, Xina. Actualment, manté un estil de vida prou amb la seva família, però el seu sou encara falta als mitjans de comunicació.\nKim Hyun Joong està casada? Esposa / Fill\nKim Hyun Joong sembla ser solter. Tot i això, ha aconseguit guardar les seves dades personals tan secretes que no es publica res sobre el seu passat i el tema present. Sembla que li encantava mantenir la matèria personal segura i privada. Ara per ara, no se li veu amb ningú, ja que està força centrat en la seva carrera en lloc de participar en aquest tipus de relacions.\nTítol: Kim Hyun-Joong amb la seva xicota\nAnteriorment, Kim ha datat amb moltes celebritats. Així mateix, va estar involucrat romànticamentSra Choi, però no van poder mantenir la seva relació i van rompre. El motiu de la seva separació va ser la infidelitat de Kim i el seu comportament agressiu amb la seva exparella. Aleshores Choi el va demandar per violència domèstica, però després que es disculpés, va retirar l’acusació l’any 2014.\nAl cap d'un any, Choi va afirmar que estava embarassada del seu fill, cosa que va provocar polèmica de nou. Però després va demandar a Kim per uns 1.600 milions de danys perjudicats per estrès emocional causat per l'avortament involuntari del primer embaràs a l'abril. Choi va dir que no té intenció de casar-se amb ell i que creixerà el seu fill sol. La seva mentida sobre el seu abús anterior es va revelar el juny de 2015, per la qual cosa Kim va presentar una demanda contra ella.\nkaren mccollum casat\nDesprés Choi va tenir un nadó\nEl setembre de 2015, Choi va tenir un nadó. Al cap de tres mesos, es va realitzar una prova d’ADN. El resultat va demostrar que el nadó és el fill de Joong. A més, va sortir amb actriu i model sud-coreana,Sol jove min. La parella fins i tot va actuar junts al dramaPetó juganerl'any 2010. Però no van poder mantenir la relació i no van separar les seves vies. Després d'això, hi va haver el rumor que sortia amb la cantant sud-coreana,Hwangbo. Tot i això, la parella mai va anunciar que sortia. A més d'això, es va veure a Kim i Hwangbo que duien un parell d'anells, rellotges i gorres.\nAlçada i pes de Kim Hyun Joong\nHyun Joong es troba a una alçada de5 peus 9 polzadesamb un pes mitjà d’uns 83 kg. Té un parell d’ulls de color marró fosc i el cabell també de color marró fosc. Les altres mides del cos com ara la mida del vestit, la mida del pit, la sabata, la cintura no estan disponibles de moment.\nLa carrera de Kim Hyun Joong\nKim Hyun-Joong va fer el seu primer debut musical amb l'àlbum de la banda SS501,Avísel juny de 2005. Després van promocionar el seu primer àlbum d'estudiS.T 01 Ara. Més tard, la banda va decidir expandir la seva música fora de Corea i va triar Japó l'any 2007. Després d'això, van llançar el seu primer senzill japonèsKokoro iaviat, van introduir la banda SS501 al Japó a través d'un altre senzill,Distància.\nA més, la banda va llançar senzills inclososTot el meu amor, renaixement, col·lecció sola,iDestinaciódel 2009 al 2010. Posteriorment, després de llançar quatre senzills consecutius, va finalitzar el seu contracte. L’any 2010 es va declarar oficialment que Kim havia abandonat DSP Media i s’hi va unirKeyEast Entertainment Company. Hyun Joong va ser convidat a actuar als Jocs asiàtics de Guangzhou com a representant de Corea del Sud on va cantar el popular senzillSunshine Again.\nDesprés d'això, va llançar el seu primer senzill en solitari japonès anomenatKiss Kiss / Lucky Guyal gener de 2012. El seu àlbum més popularIl·limitatconsistent en les seves famoses cançonsLucky Guy, Desglossar-se, etc, va ser llançat l'any 2012. El seu tercer senzill japonès,Aquesta nit, va ser llançat el 5 de juny de 2013. Després va publicar el seu àlbum,3ª ronda, que es va convertir en un èxit instantani.\nCarrera intervinguda de Kim Hyun Joong\nEl maig de 2015, Kim es va allistar al servei militar obligatori, on va ser un dels millors reclutats i va ascendir ràpidament al lloc de líder d'equip. Després d'això, va ser donat d'alta oficialment com a sergent després de servir durant 21 mesos el seu país durant l'11 de febrer de 2017.\nL’any 2009, Kim va interpretar un dels protagonistes,Yoon Ji-hoo, a la sèrie de televisió de Corea del Sud,Els nens sobre les flors, protagonitzatLlegeix Min-ho, Kim Bum, i molts altres. Després d'això, va jugar al capdavant, Baek Seung-jo, a la sèrie de televisió de comèdia romàntica sud-coreana del 2010,Petó juganer.\nPremis de Kim Hyun Joong\nKim Hyun-Joong va guanyar elPremi al millor artista asiàtici laPremi al millor artista - Corea del Sudals premis Asia Song Festival 2012. Així mateix, també va guanyar el Korean Entertainment Award al JapóMillor cantant solista masculíel 2013. L’any 2010 va guanyar el premi Mnet 20 com a estrella més influent. A més, va guanyar al voltant de 16 Yahoo! Premis Asia Buzz durant 2009-2014 en categories com araTop artista solitari de Buzz, artista popular, iMés cercats.\nEl paper enEls nens sobre les florsli va guanyar elPremi Corea a l'Estrella Juniorl'any 2009. Després, el seu altre gran drama,Petó juganerTambé li va guanyar el premiPopularitat masculinade MBC Drama. A més, ha guanyat molts premis comPremis Icona Juvenil, Premis Estil, Premis Model, Premis a la millor parella,etcètera.\nMitjans de comunicació social de Kim Hyun Joong\nKim Hyun Joong és força actiu en diversos llocs de xarxes socials com Facebook, Instagrami Twitter. Té més de 4,6 milions de seguidors al seu compte oficial de Facebook i al voltant de 486 k de seguidors al seu compte oficial d’Instagram. Així mateix, té 27,4 k de seguidors al seu compte oficial de Twitter.\nFets de Kim Hyun-joong\nNom complet Kim Hyun-Joong\nData de naixement 6 de juny de 1986\nEdat 33 anys 11 mesos\nProfessió Actor, raper\nEducació Escola Tècnica de Hanyang, Universitat de Chungwoon, Arts de la comunicació de Kongju\nEls pares (Pare) Kim Hong-Seong, (Mare) Jeong Yeon-mi\nGermans Kim Young Joong\nInstagram Instagram de Kim Hyun-joong


Santa Maria de l'Naranco | actualitat Viatges\nSi t'agrada l'art i les obres arquitectòniques, segurament hauràs sentit parlar de l'preromànic a la Península. A la ciutat d'Oviedo, als afores, trobem diversos representants d'aquesta tendència, sent el més important la església de Santa Maria de l'Naranco. Aquesta església és un dels llocs turístics per excel·lència a Oviedo, ja que ens trobem amb un edifici històric de gran importància.\nCal dir que tant Santa Maria de l'Naranco com Sant Miquel de Lillo i Santa Cristina de Lena representen l'alt medieval europeu i són els edificis més importants d'aquest període. Avui anem a veure els detalls sobre Santa Maria de l'Naranco, edificat durant el regnat de Ramiro I.\n1 Història de Santa Maria de l'Naranco\n3 Decoració de Santa Maria de l'Naranco\n4 Informació útil de Santa Maria de l'Naranco\nHistòria de Santa Maria de l'Naranco\nSanta Maria de l'Naranco és un edifici que antigament formava part d'un conjunt palatí que també comptava amb Sant Miquel de Lillo. Amb el pas el temps es va parlar d'aquest lloc com una església, encara que no està clara la finalitat que tenia, una aula règia, un palau o un edifici religiós. Aquest Aula Règia va canviar de condició quan es van esfondrar algunes parts de Sant Miquel, de manera que avui dia Santa Maria de l'Naranco es coneix com a església preromànica.\nTot el conjunt va ser construït durant els vuit anys de regnat de Ramiro I. Aquesta església va sofrir diverses modificacions durant el període gòtic i el barroc. L'any 1885 es va declarar Monument Nacional i el 1929 va ser restaurat. Ja en 1985 va ser declarat també Patrimoni de la Humanitat per la UNESCO en l'apartat de les Esglésies de Regne d'Astúries.\nAquest palau amb fins d'oci té uns vint metres de llarg i sis d'amplada. Compta amb dos pisos amb una clara divisió que a més s'uneixen amb escales des de l'exterior. Des de fora es pot veure un edifici que sembla compacte, amb dos pisos i amb una teulada a dues aigües. En els costats més llargs ens trobem amb unes portes amb arcs de mig punt que ofereixen l'entrada a l'edifici. A la zona nord es troba l'escala que dóna accés a la zona de el pis superior.\nLes façanes dels extrems criden l'atenció per la seva bellesa, On es pot apreciar la gran importància de les proporcions. Destaquen les balconades amb tres arcs de mig punt peraltats a la façana, ja que és un dels seus detalls més significatius. L'arc central és més gran que els altres dos. Aquests arcs li aporten moltíssima llum a la zona superior de l'església. A la zona de dalt també es pot veure una finestra amb tres arcs que li dóna una gran simetria i personalitat a el conjunt.\nDes del seu interior es pot visitar la part inferior i pujar a la superior per l'escala. A la planta superior era on es trobaven els nobles, amb una sala central amb arc de volta amb sis arcs recolzats en mènsules. Aquesta zona s'obre a l'exterior cap als esmentats balcons. L'altra planta té una distribució semblant però en menor escala.\nCal dir que tota l'obra està realitzada en sillarejo, un material habitual en l'art asturià. En el conjunt també es van crear altres petits edificis de serveis, Encara que la gran majoria han desaparegut. Per aquest motiu ja no s'apreciï que tant Sant Miquel de Lillo com Santa Maria de l'Naranco són part de el mateix conjunt. Això no obstant, es mantenen en un bon estat de conservació.\nDecoració de Santa Maria de l'Naranco\nEncara que aquest edifici sembla a primera vista molt auster com ho és el romànic i el preromànic, la veritat és que també compta amb alguns elements decoratius. És molt habitual veure el decorat amb sogueado, És a dir, imitant cordes decorant certes zones com els capitells. En els capitells de les columnes gairebé sempre es poden veure motius naturals, amb plantes i animals.\nInformació útil de Santa Maria de l'Naranco\nEstem davant d'una de les obres més importants de l'altmedieval i de l'preromànic asturià. Una obra que ha estat estudiada en carreres d'art. És senzill visitar aquest lloc ja que és a prop d'Oviedo, en la Muntanya Naranco. A tan sols quatre quilòmetres de centre històric podem veure aquesta obra tan important. Cal pagar un petit preu per l'entrada però sens dubte val la pena. Si som al centre de la ciutat, podem anar a l'estació d'autobusos des de la famosa carrer Uría. Des d'aquí és possible agafar un autobús a la línia A que ens porta a aquesta muntanya on visitar Santa Maria de l'Naranco. Si ens agrada caminar, cal tenir en compte que hi ha certa pujada, encara que si estem acostumats a fer rutes de senderisme pot ser un bon pla per visitar aquest preciós monument que a més ofereix estupendes vistes de la ciutat.\nRuta completa cap a l'article: actualitat Viatges » General » Santa Maria de l'Naranco


Sant Joan amb platges buides a VNG\nDurant la nit de revetlla la Policia Local ha hagut de realitzar diverses intervencions, i el Punt Lila ha atès 46 persones, majoritàriament per informació\nVilanova i la Geltrú ha viscut un Sant Joan amb les platges buides. Ahir al voltant de les 23 h la Policia Local ja havia desallotjat sense incidències algunes persones que hi havia i les platges van quedar tancades. Sí que van quedar oberts els xiringuitos, fins la 1 de la nit, com s'havia establert. Aquesta matinada els serveis de neteja de l'espai públic han recollit les restes de la festa a diversos punts de la ciutat, sobretot a la façana marítima.\nDurant la revetlla els serveis municipals han treballat per vetllar pel bon transcurs de la revetlla i la seguretat. La Policia Local va tancar l'accés amb vehicle a la façana marítima a les 22 h per evitar una arribada nombrosa de persones tal com s'havia previst. Durant la nit s'han produït alguns incidents, entre ells tres baralles i alguns furts, així com una agressió física a una menor per part de la seva exparella, quan era amb altres persones. La Policia ha detingut l'autor. S'han registrat també l'incendi d'un contenidor i una petita foguera en uns matolls, que els Bombers han sufocat. A la matinada un dispositiu conjunt amb Mossos d'Esquadra ha desallotjat les persones que encara hi havia de festa a la façana marítima.\nPersonal d'informació i agents de convivència han estat a la zona del passeig durant la nit. El Punt Lila situat al parc de Ribes Roges ha efectuat 46 atencions, tant en el punt fix com per part dels equips itinerants. Dues de les persones ateses han reportat haver estat víctimes d'actituds violentes per motiu sexual, amb insistència davant la seva negativa i tocaments no desitjats. La resta d'atencions han estat per assessorament i informació.\nRecollida de les restes de la revetlla aquesta matinada\nEl Punt Lila ha atès 46 persones